text:
Isoko y’ ubwenge n’ubuhanga / Rwayitare Eric
Ubwenge n’ingenzi muri byose, ndetse Bibiliya ivuga ko umuntu yahitamo gushaka ubwenge kuburutisha ubutunzi (ifeza na zahabu) kuko ngo mubyifuzwa byose ntagihwanye nabwo (Imigani 8:10-11). Kandi ngo ubwenge bugaragazwa n’imirimo yabwo (Matayo 11:19).
Rero iyo umuntu afite ubwenge bigaragarira mu mivugire ye, imikorere ye: Aha ni ukuvuga uko ahuza ibyo avuga n’ibyo akora, ubwenge kandi bugaragazwa n’uko ikintu cyubatse aribyo bituma kiramba: Aha ni ukuvuga ngo umunyabwenge yubaka inzego (institution system) akoreramo kuburyo ubireba wese bimurenga akabona koko harimo ubwenge.
Ubwenge kandi ni ukumenya ibitazwi n’abandi kuko ikizwi na bose ntikiba kikiri ubwenge kiba cyabaye rusange. Aha rero abanyabwenge uyu munsi bagerageje kuvumbura byinshi ariko ntibamenye urugero ruhamye nyamara bibiliya yo igenda ivuga ibintu ariko bigafata abantu imyaka irenga 1000 ngo bavumbure ibyo yo yavuze cyera.
Ingero: Abanyabwenge mubijyanye n’ikirere bavumbuye ko hari amatsinda y’inyenyeri byibuze Miliyari ijana (one hundred billion galaxies). Galaxy akaba ari itsinda ry’inyenyeri ariryo bitiriye terefoni zimwe dukoresha. Muri buri tsinda ry’inyenyeri haba harimo inyenyeri hagati ya Miliyari ijana na Miliyari 400 byibuze kuko abahanga baragereranya byarabananiye kubara umubare nyawo. Kandi imwe mu inyenyeri ntoya ziriho ni izuba ryacu kandi izuba riruta isi inshuro miliyoni n’ibihumbi Magana atatu (1 300 000). Ni ukuvuga ko munda y’izuba hajyamo imibumbe y’isi 1 300 000. Gusa izindi nyenyeri zigaragara ko ari nto urebesha ijisho kuko ziri kure ugereranije n’isi kurusha izuba.
Nyamara umwami wacu “Abara inyenyeri, azita amazina zose” (Zaburi 147:5). Ibi bivuze ko na tekinologi y’uyu munsi yananiwe kubara inyenyeri ngo izimenye umubare ariko kubwa Dawidi mu myaka irenga ibihumbi bitatu ishize, Imana yari ifite tekinologi ibara inyenyeri ikazita amazina zose.
Imana iravuga ngo twubure amaso turebe mu ikirere, ikabaza uwaremye ibi byose biri mw’isanzure, ngo nta nakimwe kiyisoba, ngo kuko Ifite ubwenge n’imbaraga, ikagira amaboko n’ububasha (Zaburi 104:24, Yesaya 40:26). Imana ngo yabambye ijuru nkubamba ihema ryo kubamo (Yesaya 40:22) abantu bagerageje kureba uko ryaba ringana basanga babashije kubona icyogajuru gifite umuvuduko w’urumuri, nukuvuga kigenda miles ibihumbi 186/sec, bisobanuye ko cyabasha kuzenguruka isi inshuro 7 mw’isegonda imwe, babonye byibuze byagifata imyaka miliyari 28 byibuze kandi nabwo ntibizeye ko bitarenga. Siyanse rero y’abantu burigihe iba iri hasi cyane y’ubwenge bw’Imana.
1. Isoko y’ubwenge
Umunyabwenge wari warabayeho kera mu bami yari Salomo, aho byateye ndetse n’abami bibindi bihugu kuza kumureba ngo barebe ubwenge bwe. Umugabekazi w’i Sheba yabonye ubwenge bwa Salomo n’inzu yubatse, ibyo kurya byo kumeza ye n’imyicarire y’abagaragu be, no guhereza kw’abahereza be ba vino n’imyambarire yabo n’urwuririro yazamukiragaho ajya mu inzu y’Uwiteka, ngo arumirwa bimukura umutima. Bari barabimubwiye yanga kubyemera ngo barakabya ariko abonye ibya Salomo asanga ahubwo baramubwiye bike (2 Ingoma 9:3-6).
Nyamara uruta Salomo yarabonetse, kandi ubwenge bwe arabutanga (Matayo 12:42). Bibiliya iravuga ngo “Muri we (YESU KRISTO) ni mo ubutunzi bwose bw’ubwenge no kumenya bwahishwe” (Abakolosayi 2:3). Salomo yarafite ubwenge bwo kuvuga, ubwenge bwo kwambara, ubwenge bwo gushyira ibintu kuri gahunda buhambaye, yarazi iby’ibiti n’amabuye y’agaciro akamenya guca imanza. Kandi yarazi guhimba ibisigo n’imigani. Yaratangaje cyane.
Ariko ngo Salomo n’ubwo yambaraga akaberwa, akarya neza kandi agashyira ibintu kuri gahunda ntaho ahuriye n’ubwenge bw’Imana n’imbaraga z’Imana. Ubundi umuntu iyo amaze gukizwa akakira Yesu nk’umwami n’umukiza w’ubugingo bwe aba atunganirijwe kwiga ubwenge buhishwe muri Yesu Kristo aribwo bwenge butavugwa ahabonetse hose….tuvuga ubwenge bw’ubwiru bw’Imana aribwo bwenge bwahishwe, Imana yaringanije ibihe byose bitarabaho ngo buduheshe icyubahiro (1 Abakor 2:6-7).
Ubwenge bwose yaba ubwa siyanse, yaba ubukorokori, yaba dipolomasi yaba amategeko, indimi nibindi, imbaraga zose yaba izo gukirana, yaba iz’ibisasu bya kirimbuzi, imirabyo n’inkuba, byose n’agace gato ko muri Kristo Yesu kuko Yesu niwe mbaraga z’Imana kandi niwe bwenge bwayo (1Abakor 1:24). Ibikorerwa kw’isi byose imbere y’Imana ntanubwo bigeze kukadomo usibye imbabazi z’Imana ubundi isi iri inyuma y’ubusa ugereranije nibyo Imana yaremye (Yesaya 40:12-15).
Ijambo ry’Imana ridukangurira gushaka ubwenge kandi iyo Bibiliya ivuga ubwenge iba ivuga Yesu (Imigani 8:12). Ubwenge bwa Yesu butwigisha kwanga ibibi tugakunda ibyiza. Kwanga akarengane tugakunda kurenganura, kwanga akavuyo tugakunda gushyira ibintu kuri gahunda, kwanga kurya nabi tugakunda kurya neza, kwanga kugaburira umubiri gusa tukagaburira n’umwuka, kwanga kwigomeka ku Imana tugakunda gukora ibyo ishaka. Icyo tugomba kumenya nuko icyitwa ubwenge bwose n’ubumenyi kiva muri Yesu Kristo, yaba imibare, yaba ububaji yaba amategeko yaba tekinoloji gusa abantu ntibabizi nkuko Abisiraheli batamenye ko Igitare banywagaho cyari Yesu, babonaga banywa bakarya ariko byose byari Yesu (1 Abakor 10:4). Nk’uko natwe turya tukanywa ukagirango nuko wize computer, imibare, ububaji cg indimi nyamara iyo mibare niyo siyanse ni Yesu Kristo kuko muri we nimo byose bikomoka kandi nimo bihishwe kandi niwe soko ya byose (Abakolosayi 1:15-16).
2.Ibuye abubatsi banze niryo rikomeza imfuruka
Abantu barashaka gukora ibintu mu buryo bwabo, barashaka gukora ibyo bibwira bitagenwe n’Ijambo ariryo Yesu. Aho niho hava ijambo “Abamurikiwe (illiminati)” nyamara urumuri rw’ukuri ni Yesu Kristo kuko niwe ‘Inyenyeri yaka yo mu ruturuturu’(Ibyahishuwe 22:16) na ho bo uwabamurikiye ni satani kuko yahoze yitwa ‘inyenyeri yo mu ruturuturu’(Yesaya 14:12) kuko yarumukerubi utwikira (Ezekiyeli 28:14). Muyandi magambo gutwikira Yesu ariwe rumuri rwaka byamuheshaga kumurika n’ubwo nta rumuri agira ariko kwirukanwa mw’ijuru agatandukana na Yesu byatumye aba umwijima niko abamwisunga nabo bibagendekera.
Yesu kandi agereranwa n’urutare arirwo buye. Abacurabwenge cg se abubaka imikorere na gahunda z’isi babita nanone freemasons bivuze abubatsi bigenga bakora ibyo bishakiye aho byose byemewe, ariho hava ubutinganyi, kwihinduza ibitsina n’ibindi bizira byose. Nukuvuga ngo banze ryabuye rikomeza imfuruka, biyubakira ibijyanye n’ibyo bibwira (1 Petero 2:7).
Ubwenge bwo muri Yesu n’ubwenge bushingiye kugukunda ikiza ukanga ikibi, kandi ikiza nicyo Imana yise kiza n’ikibi nicyo Imana yise kibi. Gushaka kugira cyiza icyo Imana yise kibi rero ntibishoboka kuko Bibiliya iravuga ngo “Nta bwenge cg ubuhanga cg inama, byabasha kurwanya Uwiteka” (Imigani 21:30).
Ijambo ry’Imana riravuga ngo “Iyo baba abanyabwenge baba bamenye ibi, baba bitaye kwiherezo ryabo” (Gutegeka 32:29).Kandi umubwiriza aravuga ngo iherezo ry’ikintu riruta intangiriro yacyo (Umubwiriza 7:8).
Birakwiye rero ko turushaho gushaka ubwenge bwo muri Yesu, kuko nibwo buduha kugendera mubyo Imana Ishaka. Muri Yesu harimo ubwenge buduha kunezeza Imana maze natwe tukabona kunezezwa na yo. Ubwo bwenge tubuheshwa no gusoma Ijambo ry’Imana, Gusenga ndetse no gukurikiza ibyo twabwiwe nibyo twasomye. Ibyo bituma tumenya ibyo abshakashatsi ba NAZA batazi, kandi tumenya n’ibizaba ejo kuko dufite umwuka urondora ibihe kandi ukabitegeka. Shaka ubwenge shaka n’ubuhanga, ntuteshuke amagambo ava mu kanwa k’Imana (Imigani 4:5).
Rwayitare Eric


c: text/html

text:
Musanze: Abaturage babujijwe kugira icyo bakorera ku musozi witse
Yanditswe na NGABOYABAHIZI PROTAIS
Ubuyobozi bw’Akarere ka Musanze burasaba abaturage bo mu Murenge wa Kimonyi, Akagari ka Mbizi ahari umusozi umaze amezi 5 witse, kutongera kugira igikorwa na kimwe bahakorera.
Ni ikemezo cyafashwe mu rwego rwo kwirinda ingaruka bashobora guhurirayo na zo.
Ubuyobozi bwavuze ko hazabanza hakorwe ubushakashatsi buzerekana icyateye uko kwika k’umusozi.
Umuyobozi w’Akarere ka Musanze wungirije ushinzwe imari n’ubukungu, Ndabereye Augustin, yagize ati: “Twafashe ikemezo ko nta muturage n’umwe ugomba kugira icyo akorera ku musozi witse, mu gihe hataragaragara icyabiteye no kureba niba hari ibikorwa byakongera kuhakorerwa”.
Yongeyeho ati: “Nta muntu wemerewe kuhatura, kuhahinga, kuhororera, mbese nta bikorwa bikwiye kuhaba. Ubu twasabye abashakashatsi ko badushakira icyateye kiriya kiza. Imiryango igera kuri 5 twabonaga rwose ko iri mu nzira zo kuba na yo yarigita kuko yari iherereye neza neza ku ruhande rufite iki kibazo, hari na gahunda yo kuzabatuza neza”.
Bamwe mu baturage bo muri uyu murenge urimo musozi witse bavuga ko bafite impungenge ko bishobora gusatira n’ahandi.
Kamanzi Jean Claude yagize ati: “Ubu twabuze icyo twakora rwose, kuva ubutaka bwacu bwatangira kwiyasa hamwe hakarigita, ubu natwe kuhahinga byaratuyobeye, niduteramo imyaka ishobora kuzarigita cyangwa se mu gihe turimo guhinga na twe tukakaba twarigita. Ahubwo icyo dusaba ubuyobozi, ni ukudushakira impuguke byihuse, zigapima buriya butaka, kuko hari n’ubwo wasanga iki kiza kizafata umurenge wacu wose”.
Iki kibazo cy’umusozi witse cyagaragaye mu bihe by’imvura yo muri Mata 2018, cyatumye imiryango 5 yari ituye kuri uyu musozi yimurwa kuri ubu ikaba igikodesherejwe n’ubuyobozi bw’Akarere ka Musanze.
Gahunda ihari ngo ni uko iyi miryango izubakirwa inzu zo guturamo kimwe n’indi yasenyewe n’ibiza igakurwa mu manegeka, izubakirwa yose hamwe ikaba igera kuri 26 mu Karere ka Musanze.

robotstxt: allowed

filter: keep


text:
Kuki Imana ishaka ko abakristo bahunga umujinya uzatera?
Abantu benshi bigishako itorero rikwiye kwitegura ibyago bizatera. Babwira abantu kwitunganya no kwiyeza kugirango batazahura n’ umujinya w’Imana ugiye gutera vuba aha, kuko abazaba biteguye aribo bazajyana na Yesu ubwo azaba aje kujyana itorero.
Bibiliya ivugako abakristo bagomba guhora biteguye kugirango bazabashe kujyana n’umwana w’Imana no kurokoka umujinya uzatera.
“Nuko rero mujye muba maso, musenge iminsi yose kugirango mubone kurokoka ibyo byose byenda kubaho, no guhagarara imbere y’umwana w’umuntu.(Luka 21:36)
“No gutegereza umwana wayo uzava mu ijuru, uwo yazuye mu bapfuye ari we Yesu,uwo uzadukiza umujinya uzatera.(1Abatesalonike1:10).
“Kuko witondeye ijambo ryo kwihangana kwanjye, nanjye nzakurinda igihe cyo kugerageza kigiye kuza mu bihugu byose kugerageza abari mu isi.(Ibyahishuwe3:10).
Ibi birerekanako Imana izakiza abazaba baritunganyije , kandi n’itorero ryiyejeje rizarokoka umujinya uzatera.Bibiliya igaragaza ko byose bizagaragarira mu bimenyetso:
Nowa n’umuryango we barokotse mbere y’umwuzure wari kurimbura abanze kumvira Imana. Kubw’izo mpamvu, Imana yategetse Nowa n’umuryango we kwinjira mu nkuge iminsi irindwi mbere y’uko umwuzure uza.(Itangiriro 7:1-10). Loti n’umuryango we barokotse Sodomu mbere y’uko umujyi usenywa. Muri rusange,Yesu yavuzeko iminsi ya nyuma izaba imeze nk’igihe cyo kwa Nowa na Loti.
Kuki Imana ishaka ko abakristo bahunga umujinya uzatera?
Imana ishakako abayizera by’ukuri bagerageza gukora ibikwiye bakamenya aho ibihe bigeze kugira ngo umunsi w’Uwiteka utazabatungura.
Yosefu ni urugero rw’itorero: yavanywe ku butaka yavukiyeho arangiriza ubuzima bwe muri Egiputa aho yari umutware. Niko n’itorero rizava mu isi rijye mu bwami bwo mu ijuru.(Ibyahishuwe3:21, 4:4).
ubukwe bw’Abayuda mu gihe cya Yesu bwagereranyijwe nibizaba:Umukwe wakoye umugeni akaba yaragiye kumutegurira aho azaba mu nzu ya Se akazagaruka kumujyana.
“Ntihakagire umuntu uboshya uburyo bwose, kuko uwo munsi utazaza kurya kwimura Imana kutabanje kubaho, kandi urya munyabugome atarahishurwa ari we mwana wo kurimbuka.(2Abatesalonike 2:3) “Kandi na none muzi yuko ikimubuza ari ukugirango azahishurwe mu gihe cye, kuko amayoberane y’ubugome n’ubu atangiye gukora, ariko ntazahishurwa keretse uyabuza ubu akuweho.( 2Abatesalonikeb2:6-7)
Igitabo cy’Ibyahishuwe cyerekana ibintu bizaba mugihe cy’isukwa ry’umujinya w’Imana . Igihe abamalayika bazoherezwa gukoranya abatorewe kujyana n’umukwe agarutse, bamwe bazatungurwa n’uyu munsi, basabwe n’umubabaro n’umuborogo.Ariko abakiranutsi bazaba nk’abamarayika, baguruke mu kirere. Bibiliya ivugako nta muntu w’umugome uzishima muri iyi minsi kuko abagomeye Imana bose bazabona ibihembo bibakwiriye. (Matayo 13:39-41,49)
Mu butumwa bwiza bwa Matayo 25:13 havuga ko Yesu azaza mugihe kitazwi. Ibyahishuwe 12:6 hagaragazako hazabaho gutegereza iminsi igihumbi magana abiri na mirongo itandatu(1260) Yesu akabona kuza.Iyo minsi izatangira igihe wa munyabugome azatangira kujya mu rusengero akiyita Imana.( Matayo. 24:15-21, 2 Abatesalonike2:4)
Bibiliya ivugako uwo munyabugome azayobora amezi 42 ari yo minsi 1260.(Ibyahishuwe13:4) Akazamarwaho ubwo Yesu azaba agarutse(Ibyahishuwe 19:20, 2Abatesalonike2:8). Urundi rugero rugaragara mu 1 Abatesalonike4:13-17, havuga ugutsindwa k’umugome uzajunywa hanze.(Matayo13:30, 49) . Kandi ibyishimo bizaba kuri bariya bari muri Yesu Kristo.(1Abatesalonike4:13-18) haduha ishusho y’ukugaruka kwa Yesu aho abantu ibihumbi b’abakristo bazazuka bagahindurwa.
Yesu yavuzeko agiye gutegurira itorero umwanya mu bwami bwo mu ijuru,akazagaruka kurijyana. (Yohana14:2-3). Ibyahishuwe 12 hagaragaza umugore ushushanya Isirayeli ,umwana mu byahishuwe 12:5 ashushanya itorero kandi uyu mwana akavugwa ko azajyanywa mu ijuru.
Ntakintu Imana yavuze kitazasohora ,ibyavuzwe byose byarasohoye n’ibindi biri bugufi.Abakristo bakwiye gufunguka amaso bakamenya iby’igihe barimo kandi bakarushaho kwamamaza ubutumwa bwiza ku isi hose.
Imana ibahe ubwenge bwo gusobanukirwa n’ibihe turimo!


text:
Ninde mwami wa Isirayeli wagomeye Uwiteka cyane ?
Mu bitabo by’abami n’ibyo ku Ngoma hagaragara urutonde rw’abami bagiye bayobora Isirayeli. Bamwe bafite amateka maremare abandi kakagira make, bamwe muri bo bakoze ibyangwa n’amaso y’Uwiteka , bajya kure yayo kandi bajyaga biremera imana zabo ntibasenge Imana. Ariko n’abo yabatezaga abanzi babo bakabarimbura abandi bakajyanywaho iminyago.
Nyuma y’urupfu rw’umwami Salomo, ubwami bwa Isirayeli bwigabanyijemo kabiri(2) haba igice gito cy’amajyaruguru ari cyo Isirayeli n’ikindi cy’amajyepfo cy ’ Ubuyuda ariko buri gihugu cyagize abami babi bakoze ibyangwa n’Uwiteka.
Kimwe n’abandi bami, umwami Dawidi mu gihe cye yakoze ibibi byinshi agomera Imana, Akora ibyangwa n’Uwiteka. Yehu na we wa Isirayeli nawe yari umwicanyi yaciye ibihanga by’abana b’umwami uko ari mirongo irindwi ,yica abantu benshi. Manase umwami w’Abayuda yaremesheje igishushanyo cy’imana z’abanyamahanga agishyira mu nzu y’Uwiteka kandi akajya anyuza umuhungu we mu muriro, akaraguza, akaroga akaraguza abapfumu n’ibindi byinshi byangwa n’Uwiteka (2Abami:21:6).
Ninde mwami wakoze ibyangwa n’Uwiteka kurusha abandi bami?
Bibiliya igaragaza abami benshi ba Isirayeli bagiye bagomera Imana ariko hakaba umwami Ahabu wagomeye Imana kurusha abamubanjirije bose.
“Ariko Ahabu mwene Omuri akora ibyangwa n’Uwiteka kurusha abamubanjirije bose. Kandi yiremera Ashera, ndetse Ahabu uwo arusha abandi bami b’Abisirayeli bamubanjirije bose kurakaza Uwiteka Imana ya Isirayeli.”(1Abami16:30,33) .
Ahabu yaretse gukorera Imana ya Isirayeli ahubwo yiremera ikigirwamana cya bali. Ibikorwa bye bibi byatumye Eliya ateza inzara mu gihugu ntihongera kugira imvura igwa cyangwa ikime kiba ku butaka bwabo. Ibi byose byabaye kuko yanze kumvira ijambo ry’Imana ryanyuze mu muhanuzi Eliya.
Yehu yishe abantu benshi kurusha Ahabu ariko bibiliya igaragaza Ahabu nk’umunyabibi byinshi kubera ibyaha bye byinshi birimo no kubuza abantu gukorera Imana n’ibindi byinshi byarakaje Imana.
Abakristo b’iki gihe bakwiye guhunga ibibi byose birakaza Imana, bakemera kuyoborwa na Yo kugirango babone imigisha yayo no guhora bashimwa na yo imbere yayo.
[email protected]


text:
28,465 total views, 50 views today
Imbere y’imbaga y’abantu bitabiriye igitaramo cya Aline GAHONGAYIRE cyo kumurika Album ye ya 7 yise “New Woman”, Amag The Black, yatangaje ko Gahongayire azaba Marraine mu bukwe bwe yitegura.
Muri iki gitaramo cyabaye kuri uyu wa gatanu tariki 27 Ukwakira, 2017, Amag The Black, yavuze ko akunda cyane kandi akubaha Aline Gahongayire. Na Gahongayire atangaza ko yubaha Amag The Black. N’akanyamuneza kenshi Amag yagize ati “Uyu mubyeyi ndamukunda kandi ndamwubaha cyane. Buri cyumweru ndamuhamagara nkamusaba ko ansengera. ….. kandi hari ibintu byinshi banditseeeee mu bukwe bwanjye Aline niwe uzambera Marraine”
Mu minsi ishize nibwo twabagejejeho inkuru yavugaga ko Amag the Black yatangaje ko agiye gukora ubukwe n’umukobwa yasimbuje uwo babyaranye.
Ahabanza Amag The Black na Rosine babyaranye, indi photo ni Amag The Black n’umukobwa witwa Lily
Uwineza Vanessa@Rwandapaparazzi.rw


text:
Mu muco abantu benshi bazi ko iyo umubyeyi ari ku kiriri agomba kubyibuha kugirango agaragare ko yabonye ibihembo, abandi bakabyibushywa no kurya cyane bashaka amashereka. Nyamara nkuko Mukakayumba Anastasie , inzobere mu mirire abivuga, hari ibiryo bizana amashereka kandi ntibibyibushye.
Mu kiganiro twagiranye na Mukakayumba yadutangirije ko ibiryo byiza ku babyeyi bonsa bifuza amashereka ahagije kandi ntibabyibuhe byitwa les aliments lactogène mu rurimi rw’igifaransa.
Bimwe muri ibyo biryo harimo:
• Karoti mbisi zikozemo umutobe cyangwa salade
• Ibiribwa bituruka ku biti byose ukata bikazana amata( amapapaye, imyumbati n’ isombe)
• Amasaka
• Igisura : ni ikimera kibabana cyo mu ishyamba ariko ushobora kugihinga nk’imboga
• Sezame
• Amazi ahagije nibura hagati ya 200 na 250 ml ku biro 10 ukayanywa umunsi umwe, bivuze ko amazi ahagije k’ umuntu aterwa ibiro afite.
• Imitobe y’imbuto zikiri nshyashya n’amapotaje nabyo ni byiza ku muntu wonsa.
Mu gihe ukoresha les aliments lactogenes, ibindi biryo bisanzwe nabyo urabirya ariko ukabifata ku kigero gisanzwe utarengeje ngo nuko wonsa.
Usibye ibiribwa byongera amashereka, gushyira umwana ku ibere cyane nabyo bituma amashereka yiyongera.Ubundi k ’umuntu utararengeje urugero ari ku kiriri agomba kuba yasubiranye ibiro bye yari afite mbere yo gutwita nyuma y’amezi atandatu .
Kumenya ibiro wari ufite mbere yo gutwita birafasha kuko iyo umuntu atwite agomba kwiyongera ibiro biri hagati ya 9 na 12. Kugira ibiro bike cyane si byiza kuko bishobora gutuma ubyara umwana ufite ibiro bike kandi na none si byiza kubirenza cyane.
Ku rundi ruhande ariko hari abantu babura amashereka nyuma yo kubyara bitewe n’ibibazo byo kuba badatekanye, indwara no kuba yarafashe imiti ibuza amashereka n’ibindi. Ku bafite ibyo bibazo ntibagomba kureba imirire gusa, ahubwo basabwa kwegera abaganga bakamenya ikibazo bafite.
Ibiribwa byongera amashereka kandi bitabyibushya
Mu muco abantu benshi bazi ko iyo umubyeyi ari ku kiriri agomba kubyibuha kugirango agaragare ko yabonye ibihembo, abandi bakabyibushywa no kurya cyane bashaka amashereka. Nyamara nkuko Mukakayumba Anastasie , inzobere mu mirire abivuga, hari ibiryo bizana amashereka kandi ntibibyibushye.
Labels: imirire, ubuzima, umugore utwite


text:
ese kuki muba mutabivugiye aho uwo muganda wabereye mugasobanura nyuma unenga yagiye?
ese kuki muba mutabivugiye aho uwo muganda wabereye mugasobanura nyuma unenga yagiye?
Hari abayobozi bakunze kugira umuco wo guhagarikira abaturage barimo gukora ariko uyu mugabo urikumwe n’aba bagore Elie natwe yaratuyoboye mu Kagari ka Bwama mu Murenge wa Kamegeri ariko ni Intore natwe twemera rwose umuco wo kurebera ntumubamo arakora ukagirango yapatanye kdi na Serivice aha abaturage ni ntamakemwe ntawe yirengagiza ahubwo twe nk’abaturage turamusabira promotion kuko ni umukozi mwiza kandi dushima n’abo ayobora ubu harimo abavandimwe tujya tuganira batubwirako atigeze ahinduka, naho aba barebera abaturage nabo bazikosore
Natwe abacu si shyashya ,dufite inzu y’umuntu utishoboye twubaka kumunsi w’umuganda ariko igiye kumara umwaka wose itaruzura ! Ntamuyobozi wapfa kuhabona! SOVU-KIGABIRO-RWAMAGANA
Elie ES Nyamugari Cell rwose mubo bavuga ko badafasha abaturage bagakwiye kumukuramo kuko aduha nkabaturage ayobora aduha urugero rwiza kdi n’ejo yarakoze rwose bishimishije .
Abayobozi b’utugali babazwa byinshi.
nibongererwe ubushobozi.
Es Nyamugari Elie ni umukozi utiganda twese twemera yatuyoboye imyaka 10 mukagari ka Gakanka umurenge wa KIBUMBWE atugeza kuri byinshi ariko aho yimuriwe ubu Akagari kacu kasubiye inyuma kuburyo bugaragara rwose abamwita umunebwe bazashishoze neza
Uyu DUSABIMANA Elie Executif w’Akagari ka Nyamugari rwose biratubabaje kubona ashyirwa mubarebera abaturage bakora n’ukuntu twiriwe dukorana ibyuya bikamurenga kdi V/Mayor Economic nawe twari twegeranye yarabibonaga kdi nubusanzwe asanzwe ari umunyamurava
Rwose turasaba abayobozi ntibagashyire abantu bose mugatebo kamwe kuko bari kurwego rumwe rwo uyu ES w’umugabo w’Akagari ka Nyamugari ni Umukozi twese twemera kdi n’ejo mu muganda twariranwe igitondo cyose aho nawe ubwe yakataga urwondo rwo kubaka inzu ya NYIRASAFARI Marie Ange wasenyewe n’ibiza tuhavuye twakomereje mu muhanda aho twakuraga ibitengu mu muhanda kdi naho ntiyigeze yiganda kdi arabihorana rwose natwe nk’abaturage ayobora tumwigitaho kutiganda
Rwose turasaba abayobozi ntibagashyire abantu bose mugatebo kamwe kuko bari kurwego rumwe rwo uyu ES w’umugabo w’Akagari ka Nyamugari ni Umukozi twese twemera kdi n’ejo mu muganda twariranwe igitondo cyose aho nawe ubwe yakataga urwondo rwo kubaka inzu ya NYIRASAFARI Marie Ange wasenyewe n’ibiza tuhavuye twakomereje mu muhanda aho twakuraga ibitengu mu muhanda kdi naho ntiyigeze yiganda kdi arabihorana rwose natwe nk’abaturage ayobora tumwigitaho kutiganda


text:
Agendera ku mbago ariko ntiyifata nk’ufite ubumuga
Justin Niyigaba ntiyabasha kugenda nta mbago. Nyamara we yivugira ko atifata nk’ufite ubumuga kuko ku bw’insimburangingo atakigenza amaboko n’amaguru.
Niyigaba w’imyaka 34, nta gice cy’amaguru cyo munsi y’amavi yari afite kuko n’umubiri wasagukaga munsi yayo wagiye wikunja ukaba nk’ikirenge yakandagizaga akambakamba.
Hashize imyaka hafi 10 ahawe inyunganirangingo zimubashisha kugenda ahagaze, none n’ubwo yifashisha imbago imwe agenda avuga ko atakibarira mu bafite ubumuga.
Agira ati “Natangiye ishuri mfite imyaka 12 na byo biturutse ku gitutu cy’umuturanyi ku babyeyi banjye. Bo bari baratinye kunyohereza ku ishuri kuko babonaga ntagerayo. Imisozi y’iwacu irahanamye, no kugera ku ishuri byasabaga kwambuka imigezi ibiri.”
Icyamuteraga ipfunwe kurushaho, ni uko yageraga ku ishuri asa nabi. Ati “Intoki zabaga zagiyeho urume n’ivumbi, agakabutura na ko kahindanye. Nageraga ku ishuri abandi bana bakanshungera, ariko bageze aho baramenyera.”
Yaje gutsindira kujya kwiga mu mashuri yisumbuye, yiga icyiciro cy’amashuri abanza arakirangiza. Icyo gihe ubushobozi bw’ababyeyi bwari butangiye kuba buke, abona ibyo kwiga agiye kubihagarika. Ku bw’amahirwe yabonye umuterankunga.
Umuterankunga we yagiye kumuvuza mu kigo cya Gatagara cy’i Gikondo, muganga ababwira ko yarengeranye, ahubwo bamuha igare. Icyo gihe ngo yari asigaye yiga mu ishuri rya Gatagara riherereye i Huye aho yize ibijyanye n’Icunga mutungo.
Igare yahawe yaryifashishaga ari ku ishuri, ariko iyo yatahaga ntiyarigeranaga mu rugo. Ati “Narisigaga ku muhanda, nkazamuka iwacu nkambakamba, kuko aho iwacu batuye hahanamye cyane.”
Kuba igare rye ritarageraga ahantu hose, bikaba ngombwa ko akambakamba byagiye bimubuza amahirwe yo kwemererwa gukora ibizamini by’akazi.
Ati “Rimwe nagiye ku Mulindi. Nagezeyo intoki, amavi n’ikabutura nari nambaye byahindutse ivumbi. Nkomanze ku biro mbona barahungabanye cyane. Bambwiye ko bazampamagara, ndategereza amaso ahera mu kirere.”
Nyuma yaje kumva ko kuri HVP Gatagara na bo bari gushaka umukozi ukora ku kigo nderabuzima, ajya gusaba akazi, bo bamwitegereje babona ubufasha akeneye mu buryo bwihuta ari ubumufasha kugenda.
Bamushakiye abaterankunga bamuha inyunganirangingo ariko akazi yashakaga ntiyakabona. Ati “Nakize wa mwanya nashakagamo akazi waratanzwe, ndataha ariko numva nezerewe kuko noneho nabashaga kugenda.”
Asubiye iwabo noneho yagiye gushaka akazi aho yari yarakaburiye, abona ikiraka yavuyeho aza gukorera muri HVP Gatagara, aho ubu akora umurimo wo kwakira amafaranga.
Uyu murimo wanamubashishije kwiga Kaminuza yirihira, kandi no kugera ku ishuri ntibyamugoraga kuko yari asigaye agenza amaguru.
Abana bamugaye bajye bavuzwa kare
Ubuyobozi bwa HVP Gatagara bushishikariza ababyeyi bafite abana bamugaye kubavuza bakiri bato, cyangwa ubumuga bugitangira kubagaragaraho, kuko uretse gutuma bakira vuba, binabarinda ipfunwe bashoboraga kuzaterwa n’ubwo bumuga bamaze gukura.
Ku bufatanye na Handicap International, iki kigo cyatangije gahunda yo kwegera abaturage, bahereye mu Karere ka Nyanza, hakarebwa abafite ubumuga bakarangirwa aho bajya kwivuza, hakanahugurwa abantu benshi ku ko ubumuga bwigaragaza hagamijwe ko bufatiranwa hakiri kare, cyane cyane ku bana.
Niyigaba na we avuga ko abana bamugaye bavujwe kare byabarinda ipfunwe nk’iryo we yagiye aterwa no kugenza amaboko n’amaguru.
Ati “Iyo amabuye yanyicaga ku mavi, cyangwa mbona nsa nabi nyamara mbona abandi basa neza, nibazaga impamvu njyewe navukanye ubumuga.”
Ababyeyi be ngo bari baramubwiye ko akiri mutoya bagiye kumuvuza ku ivuriro ryari hafi y’iwabo, bakababwira ko ntacyo bamumarira.
Atekereza ko iyo baza kumenya HVP Gatagara ahari bari kumuvuza kare bikamurinda ipfunwe yagize kugera afite imyaka 25.
Ati “Iyo mvurwa nkiri mutoya nari gutangira ishuri nkiri mutoya. Simba nararinze kwiga kaminuza mfite imyaka 30. Ubumuga bwanjye mbona bwarankererejeho imyaka 10 mu buzima. Ababyeyi nabasaba kuvuza abana kare bakabarinda kuzanyura mu ngorane nk’izo nanyuzemo.”
Ibitekerezo ( 3 )
Ihangane.Tuzakomeza gukorera ubuvugizi(plaidoyer),Mworoherezwe mu bintu byose.
Ihangane.Tuzakomeza gukorera ubuvugizi(plaidoyer),Mworoherezwe mu bintu byose.
Ihangane.Tuzakomeza gukorera ubuvugizi(plaidoyer),Mworoherezwe mu bintu byose.


text:
by http://rw.topstories24.com
Hashize igihe kinini umwotsi w’ingazi ucumba hagati y’abayobozi bakuru b’Itorero ry’Abadivantisiti b’umunsi wa Karindwi mu Rwanda, mu mpera z’icyumweru gishize ho umuyobozi mukuru ushinzwe imari yirukaniwe mu nama muri Kenya, maze i Kigali bahindura ingufuri y’ibiro bye.
Amakuru yizewe Umuseke ufitiye gihamya avuga ko imvo n’imvano y’amakimbirane ari hagati y’Umuyobozi w’Itorero ry’Abadivantisiti mu Rwanda Pasitori Byiringiro Hesron n’umucungamari (Tresorier) w’itorero, Habiyambere Abeli, yose aturuka ku nyubako y’amagororofa iri mu Karere ka Gasabo i Nyarutarama.
Bamwe mu bayobozi b’Itorero batashatse ko amazina yabo ajya ahagaragara, batangarije Umuseke ko iyi nzu yubatse i Nyarutarama yubakiwe Umuyobozi mukuru w’Itorero Pasitori Byiringiro Hesron ku mafaranga yagavuwe ku ngengo y’imari yubatse ibiro bikuru by’Itorero biherereye mu mujyi wa Kigali rwagati hafi y’ibitaro bya CHUK.
Mu kubaka iyi nzu y’i Nyarutarama, David Niyibizi wayubatse yajyaga kwishyuza ku biro bikuru by’Itorero maze Pasitori Byiringiro Hesron akamwohereza ku mucungamali Habiyambere Abel, akamwishyura nk’uko aba b’imbere mu itorero babyemeza.
Ibi byageze aho uyu Habiyambere Abel yinubira kwishyura umwenda w’umuntu ku giti cye akoresheje amafaranga y’Itorero aba yavuye mu bayoboke baryo kandi inzu iri kubakwa ari uy’umuntu ku giti cye.
Mu kwezi kwa Kanama 2014 byarenze aha kuko ngo aba bayobozi bombi bari bafatanye mu mashati maze abakozi b’Itorero bari hafi biganjemo abakora isuku barabakiza, uyu munsi aba bayobozi bose bahise bava mu biro bataha ikubagahu akazi katarangiye.
Umwe mu bakora aho aba bayobozi bakorera nawe utifuje gutangazwa yemereye Umuseke aya makuru y’ubu bushyamirane bwo hafi yo kurwana kw’aba bayobozi.
Abel Habiyambere amaze kubona ko shebuja (Byiringiro Hesron) ibye nawe bikomeye yandikiye Ubuyobozi bw’Itorero ku rwego rw’Isi, atanga ikirego kirega shebuja ubujura bwo kwiba umutungo w’Itorero, guteza amacakubiri mu bakirisitu no gutoteza bamwe mu bapasitoro biganjemo abakomoka mu majyepfo y’u Rwanda.
Ntabwo byagarukiye ku kurega Pasitori Byiringiro Hesron mu buyobozi bw’Itorero, ahubwo Habiyambere Abel yaje no kujya mu buyobozi bw’igihugu bushinzwe umutekano kwishinganisha kuko afite impungenge y’ubuzima bwe.
Mu nama y’Ubuyobozi bw’Itorero ry’Abadivantisiti b’umunsi wa Karindwi mu bihugu 10 (Division) n’u Rwanda rurimo yabereye mu gihugu cya Kenya tariki ya 3 Ukwakira 2014, Habiyambere Abel yasabwe kwegura ku nshingano ze, arabyanga ahita atega indege yihuse ava mu nama itarangiye.
Gusa ageze aho akorera asanga ingufuri y’urugi rwe yahinduwe, mu gihe gito yaramaze ku biro, amakuru agera ku Umuseke avuga ko yahise asohorwa n’abashinzwe umutekano ku cyicaro cy’Itorero ry’Abadivantisiti mu Rwanda giherereye ku Kacyiru mu mujyi wa Kigali.
Umwe mu bayoboke mu Itorero ry’Abadivantisiti yatangarije Umuseke ati “Abayobozi dufite si abakozi beza, aba bagabo bombi Itorero ryacu barigize akarima kabo, ariko amaherezo bazahura n’ibibazo nk’ibi biri kubabaho, urabona gushwana kwabo bibashyize hanze, ibi ni bya bindi duhora twigishwa ngo nta mahoro y’abanyabyaha! Turasaba Leta kudutabara.”
Umuseke wagerageje kuvugana n’aba bayobozi bavugwaho amakimbirane ntibyashoboka kugeza ubu.
Abenshi mu bakurikiranira hafi urusobe rw’ibibazo biri kuvugwa mu Itorero ry’Abadivantisiti b’Umunsi wa Karindwi mu Rwanda, baribaza amaherezo y’ubu bwumvikane bucye hagati y’abayobozi bakuru b’iri torero.
UMUSEKE.RW
Rurageretse mu bayobozi b’Itorero ry’Abadivantisiti bapfa imitungo
by http://rw.topstories24.com
Labels: iyobokamana


text:
Ese buri muntu aba afite uwo Imana yamuremeye ngo bazashakane?
Ikibazo: Ese buri muntu aba afite uwo Imana yamuremeye ngo bazashakane?
Igisubizo: Bikunze kuvugwa ko hari uwo Imana iba yararemeye buri muntu ngo bazashakane; wakwibeshya ugashakana n'undi utari uwo, urugo ntirukomere. Ese ibi bintu bijyanye na Bibiliya koko? Oya rwose. Ahubwo ibi akenshi bikoreshwa nk'urwitwazo ku bashaka gutandukana. Abatishimiye uwo bashakanye bakunze kwitwaza yuko rwose batashakanye n'uwo Imana yabaremeye, nuko rero bakaba bagomba kutandukana bakishakira uwo nguwo Imana yabaremeye. Ibi rwose si urwitwazo gusa, ahubwo ni urwitwazo rutajyanye na Bibiliya.
Tubyoroshye: niba warashatse, ubwo uwo mwashakanye niwe Imana yari yarakuremeye. Mariko 10:7-9 haravuga ko 'ni cyo gituma umuntu azasiga se na nyina akabana n'umugore we akaramata, bombi bakaba umubiri umwe, bigatuma baba batakiri babiri ahubwo baba babaye umubiri umwe. Nuko icyo Imana yateranije hamwe, umuntu ntakagitandukanye.' Umugabo n'umugore iyo bashakanye baba 'umwe', 'umubiri umwe', 'batakiri babiri, ahubwo umwe' kandi 'bateranije'; ni ukuvuga ko aribo Imana yari yateganyije ko bashakana.
Birashoboka ko abashakanye bataba bumva bunze ubumwe kandi batishimye nkuko babyifuza. Umugabo n'umugore bashakanye bashobora rwose kutagira ubumwe bwo mu mubiri, mu byiyumviro cyangwa mu Mwuka bakagize. Ariko nanone, baba bakiri abo Imana yaremanye. Bakagombye ahubwo kwihatira gutsura urukundo rwabo. Bumviye ibyo Bibiliya ibasaba (Abefeso 5:22-23), abashakanye bashobora rwose gutsura ubumwe bwabo mu mubiri, mu rukundo no kumva ari umwe. Twongere tubisubiremo, niba warashatse, ni uwo Imana yari yarakugeneye, ntabwo wibeshye. Uko mwaba mutumvikana kose, Imana ishobora rwose kubafasha bukababarirana, mukongera mugasabana, kandi urukundo rukagaruka.
Birarshoboka se ko washakana n'utari we? Tubwirwa ko iyo twiyeguriye Imana tukayisaba kutuyobora, nayo izabikora: 'wiringire Uwiteka n'umutima wawe wose, we kwishingikiriza ku buhanga bwawe.' (Imigani 3:5-6). Icyo ibi bishatse kuvuga nuko nutizera Imana n'umutima wawe wose, ahubwo ukiringira ubwenge bwawe, uzayoba nta kabuza. Birashoboka rwose ko mu kwivumbura no kutagisha Imana inama, ushobora gushakana n'uwo Imana itifuzaga. Ariko nanone n'iyo ibyo byaba, ubumana no kuba hejuru ya byose kw'Imana kuba kubirimo.
Nubwo babiri bashakana bitari mu bushake bw'Imana, ntibaba bagiye hanze y'ubushake bw'Imana. Imana yanga abatandukana (Malaki 2:16), kandi 'gushakana n'utari we' ntabwo rwose Bibiliya ibivuga nk'ibyatuma abantu batandukana. Abitwaza ngo 'nashakanye n'utari we, kandi sinzigera nishima keretse ubwo nzahura na wa wundi Imana yandemeye', ntabwo ari byo mu buryo bubiri. Ubwa mbere, ni nko kuvuga ko ibyemezo byacu byarushije imbaraga imigambi y'Imana. Ubwa kabiri, ni ukuvuga ko Imana itashobora guhindura urugo rutishimanye ngo irwuzuze ibyishimo. Nta kintu na kimwe twakora ngo kirushe imbaraga ubushake bw'Imana Isumbabyose. Imana ishobora gufata abantu babiri, uko baba batajyanye kwose, ikabaremamo abakundana bishimanye kandi buzuye ubusabane budasanzwe.
Nituguma hafi y'Imana, izatuyobora kandi iturinde. Ugendana n'Imana kandi ashakisha kumenya ubushake bwayo n'umutima we wose Imana imuyobora ko mufasha yamutoranyirijemo. Yego, Imana izatuyobora kuwo 'yaturemeye' nituyumvira tukanayikurikira.
English
Ese buri muntu aba afite uwo Imana yamuremeye ngo bazashakane?


text:
Nk’uko gahunda y’uburezi bw’ibanze bw’imyaka icyenda na cumi n’ibiri ibiteganya, abanyeshuri n’ubwo biga bataha iwabo baba bagomba gufatira ifunguro rya saa sita ku ishuri. Ibi ni nako bimeze ku banyeshuri 770 biga mu burezi bw’ibanze bw’imyaka icyenda na cumi n’ibiri ku rwunge rw’amashuri rwa Muko ruherereye mu murenge wa Muko mu karere ka Musanze.
Kuri uyu wa gatatu tariki ya 14 Gashyantare 2018 ubwo abanyeshuri bo kuri iri shuri bari bamaze gufata ifunguro uko bisanzwe, ngo bamwe muri bo batangiye kuribwa mu nda ari nabwo ku ikubitiro abagera ku icumi aribo bahise bagaragariza ubuyobozi bw’ishuli iki ikibazo, icyakora bamwe muri abo banyeshuri baganiriye na TV/Radio1 bavuga ko abavuze iki kibazo batahawe agaciro ahubwo bamwe muri bo bagakubitwa ngo ni ibyo bari kwigirisha, icyakora ngo ubuyobozi bw’ishuri bwabona umubare w’abataka ukomeje kwiyongera aribwo bahise batabaza maze abo bana bakajyanwa kwa muganga.
Abanyeshuli baguwe nabi n’iri funguro babwiye TV/Radio1 ko icyo bakeka cyaba cyabiteye ari uko ifunguro ryari riteguye nabi kuko ngo imboga rwatsi zizwi nk’inyabutongo bari bagaburiwe ari ubwa mbere bari bazitekewe kandi ngo zikaba zari ziteguranye isuku nke ku buryo amazi yari azirimo (amamininwa) yari umukara. Bongeraho kandi ko na kawunga nayo itari ihiye ndetse imeze nk’iyatemye.
Icyakora ubuyobozi bw’iri shuri bushingiye ko ibizamini byakorewe abajyanwe kwa muganga bitagaragaza ko abo bana baba bariye ibiryo byahumanyijwe cyangwa byanduye, bukeka ko bishoboka ko byaba ari n’uburiganya bwateguwe n’ababyeyi bashaka kurwanya gahunda yo gufatira ifunguro ku ishuri.
Icyakora ubuyobozi bw’akarere ka Musanze bwo bukavuga hataramenyekana icyateje ubwo burwayi bwafashe abanyeshuri bagera ku 120, icyakora ngo icyo bakeka cyane n’isuku nke nk’uko UWAMARIYA Marie Claire umuyobozi w’aka karere wungirije ushinzwe imibereho myiza y’abaturage yabitangarije TV/Radio1.
Uru rwunge rw’amashuri rwa Muko rufite abanyeshuri bagera kuri 770 biga mu burezi bw’ibanze bw’imyaka icyenda na cumi n’ibiri, ariko abarimo gufatira ifunguro ku ishuli ni abagera kuri 400, abagera ku 120 muri bo nibo bajyanwe kwa muganga igitaraganya nyuma yo kugaragaza ko bataguwe neza n’ifunguro bafatiye ku ishuri, icyakora ngo aba bose bakaba bamaze gusezererwa, n’ubwo bamwe muri bo bakigaragaza ibimenyetso ko ubu burwayi bukibarimo, ni mugihe igenzura rigikomeje ngo hamenyekane intandaro y’iki kibazo.


text:
Chorale de Kigali ihishiye byinshi abazitabira igitaramo cyayo
Chorale de Kigali iri gutegura igitaramo cyitwa “Christmas Carols Concert” (igitaramo kigizwe n’indirimbo za Noheli) kizaba ku cyumweru tariki ya 17 Ukuboza 2017.
Ubuyobozi bw’iyo Korali butangaza ko icyo gitaramo kizabera muri Kigali Conference & Exhibition Village-KCEV (ahahoze hitwa Camp Kigali), guhera saa kumi n’ebyiri z’umugoroba.
Ubwo ku itariki ya 13 Ukuboza 2017, umunyamakuru wa Kigali Today yasuraga iyo Korali aho ikorera imyitozo muri Saint Paul, bamutangarije ko imyiteguro y’icyo gitaramo iri kugera ku musozo.
Umuyobozi wa Chorale de Kigali, Dr Albert Nzayisenga yemeza ko icyo gitaramo bari gutegura kizaba kirimo ibishya byinshi.
Agira ati “Nk’ibisanzwe Chorale de Kigali irabaririmbira mukanyurwa, uyu mwaka (2017) noneho hari agashya ko bazanaririmbirwa n’abana mu buryo budasanzwe natwe abakuru twamaze kwitegura.”
Umuhuza Adelaide Iradukunda, umwe mu baririmbyi ba Chorale de Kigali ahamagarira abantu kwitabira icyo gitaramo cya “Christmas Carols Concert” .
Agira ati “Turi gutegura ibirori, tubimazemo iminsi! Ni Noheli umukiza wacu yatuvukiye, niba hari n’utateganyaga kuza, ndamurarikiye azaze azahavana ibyishimo.”
Mugenzi we Francine Uwambajimana we avuga ko buri wese mu rurimi akunda, mu njyana yose akunda azisanga muri icyo gitaramo yemeza ko cyateguranywe ubuhanga n’ubushishozi.
Agira ati “Tuzaririmba indirimbo nyinshi zisingiza Imana n’iziruhura abantu, mu njyana zitandukanye, mu ndimi zitandukanye, mpamya ko n’abo mu yandi madini bazisanga mu gitaramo cya Chorale de Kigali.”
Chorale de Kigali yabayeho kuva mu mwaka wa 1966. Mu mwaka 2016 nibwo yizihije Yubile y’imyaka 50 imaze iririmbira Imana.


text:
Cécile Kayirebwa na Kidum, inararibonye mu muziki mu Rwanda no mu Burundi, bahuriye mu gitaramo cy’ubusabane cyahuje Abanyarwanda baba mu gihugu n’abo mu Ntara ya Gatandatu ya Diaspora, cyahaye ibyishimo benshi.
Muri iki gitaramo bakoreye i Gikondo ahasanzwe habera imurikagurisha kuwa Gatanu tariki 22 Ukuboza, Kayirebwa na Kidum bongeye kwereka abantu ko impano y’ubuhanzi bayifite mu maraso ndetse ko bifuza gukomeza kuyisigasira ari nako batoza abahanzi bato gukunda umuziki w’umwimerere.
Iki gitaramo cyaranzwe n’ubwitabire bukomeye bw’abakunda umuziki, ihema rya Gikondo Expo Ground ryari ryuzuye mu mpande zose ku buryo abantu babaye benshi bamwe barahagarara.
Iki gitaramo kiri muri bike bihenze byateguwe muri iri hema, igiciro gito cyo kwinjira cyari amafaranga ibihumbi icumi mu gihe abo mu myanya y’icyubahiro bishyuraga hejuru ya 15,000frw kuzamura; hari n’abari bicaye ku meza amwe bishyuye ibihumbi magana abiri. Igiciro nticyakanze abitabiriye igitaramo bari biganjemo abo muri diaspora bari mu biruhuko mu Rwanda.
Abitabiriye igitaramo bari mu ngeri zose [abo mu Rwanda no mu mahanga] kandi mu byiciro byose abakibyiruka, abagabo n’abagore bakuze ndetse uraranganyije amaso mu bari baje harimo bake ubona ko bageze mu gihe cy’ubukure.
Mu biganiro by’abitabiriye igitaramo wumvaga abenshi bakoresha cyane ururimi rw’Igifaransa, abavangaga Igifaransa n’Igiswahili ndetse n’Icyongereza, ibi bigashimangira ko byari ubusabane hagati y’Abanyarwanda baba muri Diaspora na bagenzi babo baba mu gihugu imbere.
Kayirebwa na Kidum basanzwe bakorera umuziki hanze y’ibihugu byabo bagaragaje ubuhanga n’igikundiro cyinshi urebye uburyo indirimbo zabo zakiriwe. Izi nararibonye mu muziki w’umwimerere zafatanyije n’Itorero Inganzo Ngari ryagaragaje ubuhanga bukomeye mu mbyino zizwi mu bice byose by’igihugu haba mu Mutara w’Indorwa, mu Gisaka, mu Buganza n’ahandi.
Inganzo Ngari ni zo zafunguye iki gitaramo zihereye mu murishyo w’ingoma, umuhamirizo z’intore, umushayayo n’ikinyemera byabyinwe n’inkumi zizi gukaraga umubyimba no gutega amaboko Kinyarwanda. Mu gusoza, Inganzo Ngari zabyukije amarangamutima ya benshi ubwo zerekanaga uburyo abo mu gice cy’Umutara basanzwe batarama mu muco wabo wiganjemo guha icyubahiro inka.
Kayirebwa yanyuze imitima ya benshi mu bakunzi b’indirimbo ze cyane cyane izo ha mbere. Nyinshi mu zatumye benshi bamukunda yaziririmbye, mu zishimiwe cyane harimo ‘None twaza’, ‘Iwacu’, ’Rwanda’, ‘Mbateze igitego’ abafana bamufashije kuziririmba ndetse ahanini amajwi yabo yariganzaga kurusha ay’uyu muhanzi umaze kuba icyogere mu muziki.
Mu miririmbire, Kayirebwa yatengushywe n’ibyuma ku buryo amaze kuririmba indirimbo ya mbere indangururamajwi ntizavugaga neza ubundi abacuranzi nabo bagasobanya ari nabyo byatumye uyu muhanzi acishamo rimwe akajya kuvugana n’abacuranzi be ababaza ikibazo cyavutse.
Mu gihe ibyuma byabaga birimo gutunganywa, Kayirebwa yabwiraga abakunzi be ati “Nimube muririmba twishime, nimumfashe turirimbe!” Nabo bamukundiraga maze bagahanika amajwi baririmba zimwe mu ndirimbo ze zubatse amateka, ibi byamukoze ku mutima cyane.
Kidum yakoreye mu ngata Kayirebwa ahagana saa tanu zuzuye, yaririmbye mu gihe kigeza ku isaha n’iminota icumi ndetse bamukuye ku rubyiniro ubona agifite imbaraga n’ubushake bwo gukomeza kuririmba.
Kidum yinjiye ku rubyiniro yambaye ingofero itukura itamugaragazaga neza mu maso, yatangiranye imbaraga nyinshi ku buryo abatamumenyereye bakekaga ko ananirwa bidatinze. Umwe mu bo twari twegeranye yanoshe maze ambwira ko ‘atunguwe n’imbaraga Kidum akoresha’.
Uretse kuririmba, Kidum yacishagamo agacezanya n’inkumi zo mu itsinda rimucurangira ubundi akongera akayobora abacuranzi bakanzika n’umuziki. Uyu murundi yanyuze benshi ndetse yasoje ubona bamwe bataragira gahunda yo kuva mu byicaro ngo batahe.


text:
Dore indangagaciro zikwiye kuranga abubatse ingo
Imana yaremye umubano kugirango ube inzira y’ubuzima bwo gushaka Imana. Imana yatanze abafasha kugirango yerekane uburyo idukunda no kutwigisha ko dukwiye gusa na Kristo.
« Nuko mwigane Imana nk’abana bakundwa. Kandi mugendere mu rukundo nk’uko Kristo yadukunze, akatwitangira kuba ituro n’igitambo cy’Imana n’umubabwe uhumura neza. »(Abefeso5 :1-2)
Dukwiye kumva icyo ari cyo, kuba umugabo cyangwa umugore usa na Kristo. Dukwiye kurebera ku Mwami n’Umukiza wacu Yesu. « Uwo nubwo yabanje kugira akamero k’Imana, ntiyatekereje yuko guhwana n’Imana ari ikintu cyo kugundirwa ,ahubwo yisiga ubusa ajyana akamero k’umugaragu w’imbata, agira ishusho y’umuntu, kandi amaze kuboneka afite ishusho y’umuntu. »(Abafilipi2 :6)
Aha hari indangagaciro buri mukristo w’umugabo cyangwa umugore akwiye kuba afite :
Kugira ishusho ya Kristo, atirata cyangwa ngo yishyire hejuru
Umwami Yesu Kristo ni umwana w’ikinege w’Imana ariko ntiyigeze yirata ibi.Yarazi uko ameze(imimerere ye) ariko ntiyigeze abyirata. Ahubwo kuko yari umwana Imana yohereje gukiza isi, yagumye mu rukundo rw’Imana maze aradukiza .
Abashakanye bashaka gusa na Kristo bakwiye kumwigana.Umugabo usa na Kristo ntiyiyumva nk’uri hejuru ya byose mu rugo rwe ahubwo akwiye kurinda ,agakunda kandi akita ku mugore we.Kimwe n’abagore basa na Kristo ntibakwiye kumva ari agahato kubaha no kwita ku bagabo babo, ahubwo bakwiye kubikora bazi ko bagirira Umwami wabo.
Kubabarira kandi bakihangana nka Yesu
Buri umwe mu bashakanye aba afite aho agira intege nke cyangwa ibimugora, kubabarirana no kwihangana ku bashakanye bizabazanira umugisha.
Mu rwandiko 2 Petero3:15 hatubwira ko “Mumenye yuko kwihangana k’Umwami wacu ari agakiza…” (2 Petero3:15) kuri twese.
Kwihangana kwe niho agakiza kacu katurutse :
“ Ni ukuri intimba zacu ni zo yishyizeho, imibabaro yacu ni yo yikoreye, ariko twebweho twamutekereje nk’uwakubiswe n’Imana agacumitwa na yo, agahetamishwa n’imibabaro.
Nyamara ibicumuro byacu ni byo yacumitiwe, yashenjaguriwe gukiranirwa kwacu, igihano kiduhesha amahoro cyari kuri we, kandi imibyimba ye ni yo adukirisha. Twese twayobye nk’intama zizimiye, twese twabaye intatane, Uwiteka amushyiraho gukiranirwa kwacu twese.”(Yesaya53:4-6)
Abenshi muri twe bibwirako atari abantu babi , ariko mu by’ukuri baba bibeshya kuko nta wukiranuka n’umwe.
“Nk’uko byanditswe ngo “Nta wukiranuka n’umwe, Nta wumenya, nta wushaka Imana.”(Abaroma3:10-11)
“Ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha.”(Abaroma5:8)
Bityo niyo mpamvu twabwiwe gukundana umwe ku wundi nk’uko Kristo yadukunze, dukwiye gukunda abafasha bacu nk’uko Kristo yadukunze, dukwiye kandi gukunda bagenzi bacu ntacyo tugendeyeho.
Kunda Imana hejuru ya byose
Kristo yaradukunze ariko yakundaga Se hejuru ya byose nawe ubwe yatwigishije kubikora:
“Na we aramusubiza ati “ ‘Ukundishe Uwiteka, Imana yawe umutima wawe wose n’ubugingo bwawe bwose n’ubwenge bwawe bwose.’ Iryo ni ryo tegeko rikomeye ry’imbere. N’irya kabiri rihwanye na ryo ngiri ‘Ukunde mugenzi wawe nk’uko wikunda.’ Muri ayo mategeko yombi, amategeko yose n’ibyahanuwe ni yo yuririraho.”(Matayo22:37-40)
Umugabo wese utinya Imana uharanira gusa na Kristo mu rukundo akunda umugore we, azakunda Imana cyane kurusha umugore we. Ibi bireba n’abagore batinya Imana basa na Kristo.
Urukundo dukunda abo twashakanye ntirugomba kurenga urukundo dukunda Imana. Ihora iri hejuru y’ingo zacu kandi twibukeko umubano wacu uza ku mwanya wa 2 nyuma y’Imana. Nitugenza gutyo , ingo zacu zizahabwa imigisha n’ibyiza byinshi bituruka ku Mana.
Sophie @Agakiza.org


text:
Mu gitondo cyo kuri uyu wa Kabiri tariki ya 15 Gicurasi 2018, hirya no hino mu Gihugu, Abayobozi mu Nzego zitandukanye za Gisivile n'iz'Umutekano, Abafatanyabikorwa n'Abaturage muri rusange, babyukiye mu Muhango wo Gutangiza ICYUMWERU CYAHARIWE IBIKORWA BYA POLICE mu 2018. Insanganyamatsiko y'uyu mwaka iragira, iti: "DUTURE MU MUDUGUDU UTARANGWAMO ICYAHA".
Mu Karere ka Musanze, hashingiwe kuri iyi Nsanganyamatsiko yavuzwe haruguru, iki Cyumweru cyatangirijwe mu Murenge wa CYUVE, mu Kagari ka MIGESHI, mu Mudugudu wa MUGARI, umudugudu ubusanzwe wari uzwiho kuba indiri y'ikoreshwa n'icuruzwa ry'ibiyobyabwenge ariko nyuma ukaza kuba indashyikirwa, ukaza ku isonga mu gukumira ibyaha ku bufatanye na Polisi y'Igihugu ndetse n'Urubyiruko rwa Youth Volunteers, cyane cyane mu gutangira amakuru ku gihe mu guhangana n'abitwa Abarembetsi bacuruza kanyanga iva mu Giguhu cy’Abaturanyi cya Uganda.
Ni muri urwo rwego, ari kumwe n'Abayobozi b'Inzego zitandukanye z'Umutekano, Nyakubahwa Guverineri w'Intara y'Amajyaruguru, Umuyobozi w'Akarere ka Musanze, Abanyamabanga Nshingwabikorwa b’Imirenge n'abandi, Minisitiri w'Ubutegetsi bw'Igihugu, Hon.Francis KABONEKA, yifatanije n'Abaturage bo mu Murenge wa Cyuve mu kubaka Inyubako y'Ibiro by'uyu Mudugudu iri kuzamurwa na Police, nka kimwe mu bikorwa byunganira gahunda zo Guteza Imbere Abaturage anabizeza kuzabashyiriramo Television izajya ibafasha mu gusabana, kwidagadura no kumenya ibiri kubera hirya no hino imbere mu Gihugu no hanze yacyo muri rusange n’ibijyanye n’umutekano by’umwihariko.
Muri iki gikorwa, Police y’u Rwanda yari ihagarariwe na CP Felix NAMUHORANYE.
Usibye iyi nyubako y'Ibiro by'Umudugudu kandi hanacaniwe Abaturage ijana bo muri uyu Mudugudu watoranijwe hakoreshejwe ingufu zikomoka ku mirasire y'izuba.
Mu gutera inkunga gahunda z'Imibereho Myiza n'iy'Ibikorwaremezo, aba Bayobozi bifatanije n'Abaturage mu gutera ibiti bivangwa n'imyaka ndetse no mu kubaka ikiraro kibafasha kwambuka Umugezi wa Cyuve kubera ko ikiraro cyari kihasanzwe cyari cyaratwawe n'amazi y'imvura akunze kwibasira ako gace.
Abaturage bo muri uyu Mudugudu bashimiwe byimazeyo uruhare bagize mu gufasha Ubuyobozi kubakura ikuzimu babagarura ibumuntu, bahamagarirwa gukomera ku gihango bagiranye gukomeza guhangana n'icyakongera kubahungabanyiriza umutekano aho kiva kikagera, kugira isuku, kurwanya amakimbirane yo mu ngo no guharanira iterambere rirambye ryabo bwite, iry'Akarere ka Musanze n'iry'Igihugu muri rusange.


text:
Kugira urugo rwiza ntibyizana ahubwo buri wese mu muryango arabikorera, yaba umugabo, umugore ndetse n’abana. Dore amwe mu mabanga yagufasha kwiyubakira urugo rwiza:
1.Urukundo
Urukundo ntirukabure mu rugo rwawe. Ijambo ‘ndagukunda’ rijye rikoreshwa kenshi, ntirigaharirwe iminsi ya mbere yo kubana gusa kuko niyo warakaranije n’umufasha wawe mugomba kwiyunga nyuma yaho rya jambo ‘ndagukunda’ rikongera rikanezeza urivuga ndetse n’uribwiwe.
Urukundo kandi rugomba kugaragarira no mu bikorwa, ugerageza gukorera mugenzi wawe ikimunezeza utanibagiwe bimwe mu byo wajyaga umukorera mutarabana.
2.Umunezero
Gutera urwenya ndetse no gushimishanya byongera ubucuti mu muryango, bikanatuma murugo hazamo umunezero, mugaseka ndetse buri wese akishimira kuba iruhande rw’undi kuko aba aziko bimutera ibyishimo n’akanyamuneza.
3.Ibiganiro
Ibiganiro hagati y’abashakanye ni imwe mu nkingi zo kwubaka urugo rwiza. Ibikorerwa mu rugo bigomba kubanza kuganirwaho n’abashakanye ndestse niba bireba abana, rimwe na rimwe igihe ari ngomwa, nabo bakagira umwanya wabo muri icyo kiganiro. Niba hari ikibazo mugomba kwicara mukakiganiraho mukagishakira umuti hamwe.
4.Ukuri
Kubeshya ni bibi cyane mu muryango kuko iyo ukuri kugaragaye bitera amakimbirane. Kubwizanya ukuri bizanwa no kwizerana hagati y’abagize umuryango, bigatuma umwe abwira undi ibanga rimuri ku mutima bityo umunezero n’ikizere bigataho mu rugo rwanyu.
5.Imbabazi
Ngo ntazibana zidakomanya amahembe, buri wese bishobora kumushyikira ko yakosa cyangwa se akababaza mugenzi we mu buryo butandukanye. Kwemera ikosa ndetse ukanarisabira imbabazi bitanga amahoro mu muryango bikanakuraho uburakari bw’awakoserejwe. Uwakorewe ikosa nawe agomba gutanga imbabazi, kuko mugenzi we aba atari umumarayika ngo abe yamera uko abyifuza kwose.
6.Kubahana
Buri wese aba agomba kubaha undi, akubaha ibitekerezo bye ndetse n’imyumvire ye kuko agasuzuguro ,cyane cyane ku mugore usuzugura umugabo we, ari imwe mu mpamvu ituma urugo ruzamo umwiryane ndetse bikaba byatuma usuzugurwa ajya kwirebera abamuha agaciro.
7.Kwiyakira no kwakira mugenzi wawe
Akenshi iyo umuntu amaze kurushinga hari ibishobora guhinduka ku mubiri we, nko kubyibuha, gusaza,… ntago mugenzi wawe azahora ameze nk’uko mwamenyanye ameze igihe yari akiri muto ahubwo ugomba kumenya ko izo mpinduka zabaho, ibyo ntibibe impamvu zo guca inyuma uwo mwashakanye ngo ujye kwirebera ahandi,byaba byiza mukarwanya ibishoka,urugero mugakora nka siporo igihe mudashaka kubyibuha.
8.Kwiyitaho no kwita kuri mugenzi wawe
Kugera mu rugo ntibivuze ko uba warashyikiriye ngo urekeraho kwiyitaho. Isuku kuri buri wese ni ngombwa, ukiyitaho uko bigushobokeye kwose bitewe n’ikigero ugenda ugeramo kugirango ukomeze guhesha ishema mugenzi wawe. Kwita kuri mugenzi wawe nabyo birakenewe kuko ari kimwe mu bimenyetso by’urukundo uba umufitiye.
9. Kwita ku bana
Buri wese aba agomba kugira uruhare mu kwita ku bana mwabyaranye. Guharira umwe mu bashakanye kurera abana bituma urukundo rugabanuka kuko ibyo gukora bimubana byinshi bigatuma yita kubana gusa akibagirwa umufasha we, ndetse bikanatuma ariwe abana bikundira kuruta undi. Nyamara gufashanya bituma abana banezererwa ababyeyi bombi bikanatuma buri wese abonera undi umwanya.
10.Gutera akabariro
Guhuza ibitsina mu bashakanye ni inkingi ndasimburwa kandi ikomeye yo kugira urugo rwiza ariko bigakorwa harimo urukundo, ubwumvikane n’ubushake.


text:
Kirehe: KOPAKI ku isonga mu kubyaza umusaruro ibikomoka ku nzuki
Koperative KOPAKI ibyaza ibikomoka ku nzuki, yo mu Akarere ka Kirehe mu Intara y’uburasirazuba, ikomeje kugaragara neza mu ruhando mpuzamahanga, ihesha ishema u Rwanda mu bucuruzi bw’ibikomoka ku nzuki.
Mukakarisa Marie Françoise, Perezida wa KOPAKI, atangaza byinshi mu byo bakora n’ibindi bateganya mu kubyaza umusaruro w’ibikomoka ku nzuki, agira ati “Ubworozi bw’inzuki ni ntagereranywa,kuko uretse no kuba zitanga ubuki bufatiye runini ubuzima bwa muntu, ibizikomokaho bitanga byinshi mu bikoresho bikenerwa mu buzima bwa buri munsi.”
Akomeza agira ati” Dufite ubushobozi bwo kubyaza umusaruro ibikomoka ku nzuki nk’imiti ihanagura inkweto, amavuta yo kwisiga, buji, imibavu ihumura neza, n’ibindi…”
Mu bindi KOPAKI ikora, hari ukwigisha uburyo bwo kurengera ubuzima bw’umuryango, mu ghe hategurwa ifunguro, uko hakongerwamo ubuki nk’ikiribwa ntungamubiri k’ingirakamaro.
Mu imurikagurishya Nyafurika ry’ibikomoka ku nzuki ryabaye kuva kuwa 21 kugeza 26 Nzeri 2016 mu Rwanda, iyi koperative yesheje agahigo ko kuba ku isonga kubera kugira ubuki bw’umwimere bwujuje ubuziranenge, bukundwa n’abatari bake baba abo mu Rwanda no mu mahanga.
Clemantine N.


text:
INTERVIEW : Uko wasubiza ubajijwe impamvu ushaka akandi kazi n’ ibyo kuva muko wakoraga
More in All Exams
- INTERVIEW : Uko wasubiza ubajijwe impamvu ushaka akandi kazi n’ ibyo kuva muko wakoraga
- Uko wasubiza muri INTERVIEW : Ibyo gukorana neza n’ abandi (TEAMWORK)
- Menya uko wasubiza muri INTERVIEW : Ubajijwe impamvu ariwowe ukwiriye guhabwa akazi
- Amakosa 10 akunze gukorwa n’ abantu benshi muri INTERVIEW - n’ uburyo wayirinda
- What are Your Weaknesses ? - Examples And Answers For Job INTERVIEW
- HOW TO ANSWER : “What Is Your Greatest Weakness ?” - INTERVIEW
- HOW TO ANSWER : "Tell Me About Yourself" IN INTERVIEW
- Microsoft Certification Exam Questions
Nakwizeza ko iki kibazo uzakibazwa muri interview ugiye kuzakora kandi siho gusa ahubwo uzakunda kukibona kigaruka inshuro nyinshi no muzindi interview n’ ibizami uzakora. Uzasabwa gusobanura impamvu wavuye ku mwanya w’akazi runaka wakoraga cyangwa usabwe gusobanura impamvu ushaka kuva ku mwanya w’ akazi ukoraho ubu mu kigo runaka (Why did you leave your last job ?).
Hari uburyo butandukanye bashobora kukubazamo icyo kibazo :
- Kuberiki uri ugushaka akandi kazi ? Iki kibazo uzasanga bakibaza abantu bari basanzwe bafite akazi ariko bari gushaka kugahindura.
- Kuberiki wavuye mukazi waherukaga gukora ? Iki kibazo gikunze kubazwa abantu bari gukora interview ariko muri icyo guhe bakaba badafite akazi, ariko bakaba hari ako bigeze gukora. Ushobora nko kuba aribwo wari ukirangiza kwiga ugakora akazi runaka ko kwimenyereza ariko kakaza kurangira, noneho ukaba uri gushaka akandi kazi.
- Kuberiki wavuye mu kazi runaka X ? Abatanga akazi baba bashishikajwe cyane cyane no kumenya byinshi mubyo ukora ubu(mugihe uri gukora interview) cyangwa akazi ka vuba uheruka gukora. Ariko ugomba guhora witeguye no gusubiza kubijyanye n’ utundi tuzi wagiye ukoraho cyane cyane iyo ubona hari ahantu hateye kwibazwaho (ahantu wavuye uhakoze igihe gito cyane, ahantu utagaragaza neza icyo wahakoze mugihe wahakoraga).
Kuberiki abatanga akazi bakunze kwibanda kuri iki kibazo ?
Burya impamvu zatumye uva mu kazi wakoraga zifasha cyane abantu batanga akazi kuko biraborohera kugusobanukirwa niyo mpamvu iki kibazo kibashishikaza. Aha ndakubwira ibintu bine abatanga akazi baba bashaka kumenya iyo bakubajije ikibazo nk’ icyi cyo kumenya impamvu wavuye mu kazi wakoraga :
- Ese wavuye mu kazi bitewe n’ impamvu zifatika ? - Iyo wavuye mu kazi bitewe n’ akabazo k’ ubusabusa, interviewer azakwibazaho niba koko wagirirwa ikizere ko ushobora gukora inshingano zawe uzitayeho
- Ese wavuye mu kazi wakoraga ku bushake bwawe ? - Niba abagukoreshaga mbere barakuretse ukava mukazi, interviewer azakwibazaho niba ahubwo bitaratewe nuko imikorere yawe itatanganga umusaruro.
- Ese aho wavuye bagutangira ubuhamya bwiza ? - Niba uwagukoreshaga ashobora kuguhamiriza ko koko ushoboye byongerera icyizere ko koko wari umukozi mwiza
- Ni izihe ndangagaciro zikuranga iyo uri mu kazi ? - Burya Impamvu utanga zatumye uva mu kazi runaka zishobora gusobanura byinshi kuriwowe ndetse interviewer ahita agusobanurwa neza. Niho bisobanuka neza impamvu wavuye mukazi, niba warakavuyemo kumpamvu zifatika, cyangwa se ari ukubera wumvaga katagushishikaje cyangwa utakishimiye. Icyo wamenya nuko mu gihe uri gusubiza icyo kibazo ugomba kugisubizanya ubwenge n’ ubushishozi kugirango utitega umutego watuma ubura akazi.
UBURYO WASUBIZA : Ubajijwe impamvu wavuye ku mwanya w’akazi runaka wakoraga cyangwa wakoragaho ubu
1) Kuberiki uri ugushaka akandi kazi ?
Iki kibazo gikunze kubazwa abantu basanzwe bafite akazi. Aho bakubaza bati ese niba wari usanzwe ufite akazi ni izihe mpamvu zitumye ushaka kukavaho ?
Ubusanzwe habaho impamvu nyinshi zishobora gutuma umuntu ava mu kazi yakoraga agashaka akandi. - Zimwe murizo uba ushobora kuzivugira muri interview ariko hakaba n’ izindi uba udakwiye kuvuga.
Abantu benshi benshi bakunze kuva mukazi bajya mu kandi bitewe n’ andi mahirwe baba babona bakaboneramo cyangwa yakwiyongeraho kuyo babonaga mu kazi bakoraga. Ariko burya birashoboka ko haba n’ izindi mpamvu zihariye zidaterwa n’ uko ako kazi ari keza.
Nibyiza ko ugomba kuvugisha ukuri mu gihe uri gukora interview ariko nanone aho bishoboka uba ugomba ugomba kwibanda gusa ku ngingo zifatika zagushyigikira kugirango ube wabona ako kazi ukirinda za zindi zishobora kugusenya.
Nanone bitewe n’ impamvu zimwe na zimwe, bishobora kuba ngombwa ko uvuga za mpamvu twakwita ko ziri negative zatumye uva mu kazi wakoraga. Urugero ni kuvuga ko department wakoragamo yasheshwe bikaba ngombwa ko abayikoragamo bishakira akazi.
Urugero 1 : Igisubizo watanga :
"Mu kigo ..., mpamaze imyaka igera kuri itatu mpagarariye abandi bakozi twakoranaga mu by’ ubucuruzi. Mu gihe nahakoraga twagize urwunguko rushimishije. Ariko kurubu niyumvamo ko nkeneye kubona izindi mpinduka nshya mu byo nkora. Uyu mwanya w’ akazi mu byukuri nashatse kuwukoraho kuko uzanyemerera kuba nakorana n’ ikipe irimo abantu benshi kandi mbashe kuba nakora ubucuruzi bw’ ibicuruzwa by’ ubwoko bwinshi."
Urugero 2 : Igisubizo watanga :
"Nakunze igihe namaze nkorera mu kigo ... kandi nshimishwa cyane nukuntu twabashije kugera ku ntego twiyemeje yo kwamamaza ibyo twakoraga, aho arinjye wari ushinzwe kubikurikirana. Ariko nubwo byari byiza ndumva ko ari ngombwa ko mpindura akazi. Ubu hahindutse byinshi mu byakorwaga mu kigo cyacu ndetse n’ inshingano ziragabanuka bituma imwe mumishinga twateganyaga itazakorwa.
Nari maze igihe mbitekerezaho ko nkeneye gukorera mu kigo kinini gitanga amahirwe yo gukora ibintu byinshi. Uyu mwanya w’ akazi nabonye ko ukwiranye n’ ugushaka kwanjye nkurikije uburambe mfite mu bijyanye no kwamamaza hamwe no kuyobora ikipe."
2) Kuberiki wavuye mukazi waherukaga gukora ?
Niba nta kandi kazi wari usanzwe ufite, gusubiza neza iki kibazo ni ngombwa cyane. Usanga atari byiza nubwo usanga nanone bikorwa aho usanga ba interviewers benshi bajya bagira gushidikanya ku bantu batari badafite akazi. Ikibazo bashingiraho gushidikanya kwabo : "Niba uri umukozi mwiza koko kuberiki umaze igihe kingana gutyo utarabona akazi ?" Gusa ntibiba bikwiye gushidikanywaho kuko aho isi igeze, usanga iyo umuntu avuye mukazi bishoboka ko yamara igihe kinini atarabona akandi bitewe n’ umubare munini w’ abagahatanira. Ariko ningombwa kumenya ko uko gushidikanya kuba guhari muri ba interviewers bityo biba bisaba gusubiza neza ibibazo bakubaza.
Birashoboka ko wavuye mu kazi kubera impamvu zaguturutseho cyangwa impamvu zaturutse ku kigo wakoreraga. Mu buryo ubwaribwo bwose uba ugomba gusobanura impamvu ifatika yabiteye kandi ukerekana ko koko ushoboye nubwo ntakandi kazi warufite. Sibyiza kuvuga nabi ikigo wakoreraga, ahubwo nubwo koko imikorere yacyo yaba itaragendaga neza ugomba kugerageza kutaba muruhande rwo kugiharabika cyangwa kugisebya cyane
Urugero 3 : Igisubizo watanga :
"Nyuma y’ amavugurura yabaye mu kigo nakoreraga, byabaye ngombwa ko umuyobozi avugurura inshingano aho kumwanya nakoragaho hongewemo ibindi byasabaga impamyabumenyi yo kurwego ruhanitse mu by’ ubucuruzi.
Ubunararibonye bwanjye bwanyeretse ko impano yanjye iri mubyo kwakira neza abakiriya kandi ndabizi neza ko naba umukozi mwiza ukwiranye nuyu mwanya kuko nabonye nawo usaba kuba umuntu afite uburambe mu kwakira neza abakiriya cyangwa abamugana. Murashaka ko mbabwira ibindi byinshi ku burambe mfite muri uyu mwuga ?"
Umwanzuro : Kwitegura neza nirwo rufunguzo rwo gutsinda interview
Ningombwa cyane kwitegura ikizamini cya interview mbere yuko ugikora. Nahububundi ushobora gutungurwa nubwo wabonaga ko byoroshye, cyangwa se ugasubiza mu buryo bubitari ngombwa ko wasubizamo. UBUHANGA.COM nzakomeza kubagezaho byinshi byabafasha mu kongera ubumenyi. Mbifurije guhora mutsinda !
Jean HABIMANA /UBUHANGA.COM
habijean2020@yahoo.fr
- Mugihe ufite Operating system ebyiri cg nyinshi muri mudasobwa, ushobora guhagarika izo udashaka ko zigaragara
- 6 Steps in Making A Safe and Strong Internet Password
- Videwo, amafoto nibindi byo kuri facebook ushobora kubibika ukazongera kubibona bitakugoye. Reba uko wabikora
- Ultimate Guide to Safeguard & Backup Digital Photos
- Ese hari ibintu watakaje cg wasibye utabishaka ? Reba uburyo bworoshye bwo kubigarura
- Answers to Questions about Fiber Optics Technology
- Top 7 Reasons of Why to Use Firefox instead of Chrome
- Utuntu tw’ ubwenge ukwiriye kumenya kuri whatsapp
- 5 Tips of how to keep your smartphone good as new
- Changing the Whatsapp group subject


text:
Ibyo uzirinda gukora wita ku bwiza bwo mu maso
Mu gihe ushaka ubwiza bwo mu maso hari amakosa amwe n’amwe ushobora gukora akaba yakwingiriza uruhu cyangwa se akakugiraho ingaruka nyinshi zitandukanye. Amwe muri ayo makosa usanga akorwa n’abantu benshi, rimwe na rimwe batanazi ko bigira ingaruka mbi.
Kurarana ibirungo wisize : Uruhu rwo mu maso ruba rukeneye kuruhuka no guhumeka igihe uryamye. Ni ingenzi rero kwibuka ko ugomba kwikuraho ibirungo byose wisize mbere yo kuryama, kugirango uruhu narwo ruze guhumeka neza. Ahanga mu byo kwita ku ruhu basanze ijoro rimwe umuntu arara atihanaguye ibirungo ringana n’iminsi 14 yo gusajisha uruhu.
Gukuba uruhu rwo mu maso cyane : Uruhu rwo mu maso ni uruhu rworoshye umuntu wese aba agomba kwitondera. Si byiza ko urukuba cyane mu gihe uri gukaraba kuko birutera kumagara bikaba byanakurura ibiheri byo mu maso.
Kureka uruhu rukuma cyane : Nyuma yo koga umaze kwihanagura wagakwiye guhita wisiga amavuta atuma uruhu rukomeza guhehera. Iyo urindiriye ko rwuma cyane ni ha handi wisiga amavuta ukabona atagufata usa n’urwaye umwera mu maso.
Kudakorera isuku ibikoresho by’ubwiza : Ibikoresho ukoresha wisiga bigomba kuba bifite isuku. Hari bamwe baheruka babigura ubundi bakajya babyisigisha birimo umwanda. Uwo mwanda iyo ugeze ku ruhu ushobora guha ingufu mikorobi zitera ibiheri no kuryaryata.
Kumena ibiheri byaje mu maso : Igihe warwaye igiheri kidasanzwe mu maso uba ugomba kukitondera kuko ushobora kukimena kikaba cyamumerera nabi kurushaho. Cyane cyane ibiheri byo ku zuru, ibyo ku mpande y’amaso, ku munwa, hafi y’umusaya n’ahandi biba bigomba kwitonderwa cyane.
Kurambana ibikoresho by’ubwiza bikamara igihe kirekire ; Ibikoresho by’ubwiza biba bifite igihe bigomba kurangirira. Icyo gihe kiramutse kigeze ukibifite usabwa kubijugunya ukagura ibishya. Ikindi kandi hari ubwo usanga ibikoresho bifite igihe bitagomba kurenza bikoreshwa hatitawe ku gihe cyanditseho ko bizarangirira.
Urugero podre ntiba igomba kurenza umwaka umwe, mascra ni amazi atatu, rouge a levres ni umwaka umwe, eponge wisigisha na gants ntibikwiye nabyo kurenza umwaka
Niba rero ushaka gukomeza kwita ku ruhu rwawe nta ngaruka mbi witeye, ibi byose tubonye n’ibindi bishobora kwiyongera ku rutonde, uba ugomba kubyirinda.
Gracieuse Uwadata


text:
Umuhanzi Serge IYAMUREMYE mu myiteguro y’igitaramo yise One Spirit
Serge IYAMUREMYE ni umwe mu bahanzi b’indirimbo zihimba Imana ukunze cyane muri iyi minsi, kuri ubu rero ari mu myiteguro y’igitaramo yise One Spirit, ahamya adashidikanya ko abazacyitabira bazaba bari mu isi y’umwuka gusa
Ni igitaramo kizabatariki 26 Kanama 2018, kikazabera muri Serena Hotel I Kigali, aho avuga ko abantu baziyabira bazahembuka ku buryo bukomeye bicaye neza batuje
Muri iki gitaramo kandi ngo hazaba harimo bahanzi batandukanye barimo Apollinaire guturuka mu gihugu cy’uburundi, umuramyi na we ukunzwe cyane kubera indirimbo zifite amavuta
Muri iki gitaramo Serge Iyamuremye azaba amurika album ye nshya ’Biramvura’. Agiye gukora iki gitaramo nyuma y’imyaka ibiri yari amaze adakorera igitaramo mu Rwanda. Serge Iyamuremye arahamagarira abakunzi b’umuziki wa Gospel kutazacikanwa n’iki gitaramo cye, kuko kizaba kirimo Umwuka w’Imana.
Mu magambo ye bwite, Serge avuga ko intego nyamukuru y’iki gitaramo ari ukuramya Imana mu mwuka umwe
Akaba asaba buri wese wifuza kongera kugirana ubusabane n’Imana kutazabura muri iki gitaramo


text:
“Muraho nshuti Mfite ikibazo kinkomereye ndifuza inama zanyu. Ndi umukobwa w’imyaka 22 niga muri kaminuza y’u Rwanda i Huye mu mwaka wa kabiri. Nakuze ndi umukobwa w’umuhanga mu ishuri, wiyubaha kandi abantu bose baranyemeraga ko ndi serieuse.
Nakuriye mu muryango ukennye cyane, ndi imfura iwacu kandi turi abana bane. Mama nta kazi agira kandi nta papa tugira nta n’ubundi bufasha kuruhande. Twabayeho nabi cyane, ngeze mu wa gatanu secondaire, abakobwa b’inshuti zanjye barebye ukuntu tubayeho batangira kujya banteza abagabo ngo bampe amafaranga.
Nari umukobwa wihagararaho mu nzara ariko byaranze. Kuva ubwo natangiye kujya mpahira iwacu, ndihira barumuna banjye amashuri ndetse nkishyura n’inzu. Yemwe sinanasubiye inyuma mwishuli nakomeje kuba uwa mbere kuko uko kwigurisha nagukoraga muri vacances.
Gusa munyumve neza sinategaga, ahubwo byabaga ari network hagati yacu abakobwa ugasanga barakurangiye.
Ntawigeze amenya ibyo bintu usibye abo bakobwa n’umubyeyi wanjye. Ndetse ndangiza secondaire nabonye akazi mara umwaka ntasambana. Nabonye bourse yo kuza muri kaminuza nkuru y’ uRwanda, sinakomeza gukora kuko ntari kubifatanya ngo bikunde.
Nasubiye muri ya nzira ya cyera. Nkaha amafranga iwacu nanjye nkakemura ibyange bibazo. Ubwo rero reka umusore wa hano muri kaminuza azankunde yende gusara mwangire kuko nabonaga agiye kumvangira. Birakomera abantu bakoresha inama bansaba ko mwemerera. Nabuze uko ngira ndemera.
Ubwo ntangira gukundana nawe bitandimo, ikibabaje ni uko twamaranye amezi atatu nsigaye mukunda cyane. Ubu tumaranye umwaka n’igice. Ni umusore utameze nk’abo twirirwa tubona, ariyubaha kandi akunda Imana, anafite imico myiza pe! Ntituraryamana yambwiye ko nzamubera umugore kandi ko ari bwo tuzaryamana, gusa namubwiye ko ntari isugi.
Turakundana cyane kandi aranyizera! Bijya bimbabaza iyo asenga ashimira Imana ko yamuhaye umu copine w’imico myiza. Gusa ya network sinayivuyeho akazi ndacyagakora, iyo ngiye muri weekend, aba azi ko ntashye mu rugo. Azi ko iwacu twifashije kuko nagerageje kuhagira heza ntiyakwirirwa yibaza aho nkura amafranga.
Noneho ejobundi mperutse gukundwa n’umugabo angurira inzu Kimironko ambwira ko ashaka ko dukundana imyaka 3 (akora muri ONU) kuko niyo contrat afite. ubu inzu ni iyanjye inyanditseho. Ibyo byo byarandenze nabuze aho mpera nanabibwira umubyeyi wanjye. None dore ikibazo cyanjye: mu by’ukuri nzi kwiyorobeka ntawamenya ibyange. Ariko nta mahoro mfite.
Mporana umutima uncira urubanza, ndeba umwana w’abandi ndi guhemukira nkumva nakwiyahura. Iyo ndangije gusambana ndarira. Ntekereza kuva muri ibyo byose nkabona iwacu bazicwa n’inzara. Ni ukuri ndaremerewe mungire inama. Ese mbivemo nihane nkizwe? Mbwire se uwo musore turekane nigumire mu buraya kugirango atazamenya ibyanjye akiyahura?
Ninkizwa se nzabaho nte kwishuli? Iwacu se bazarya iki? Ese ko ntigeze ntwita nkaba mpora nanipimisha nta SIDA ndwaye umunsi nanduye bwo bizagenda gute? Ni ukuri mubyumve ngo ndahangayitse nta mahoro yo mu mutima mfite. Kandi rwose murabibona ndi n’umwana ufite future nziza kuko niga medecine generale!”
Uwineza Vanessa@Rwandapaparazzi.rw
65,020 total views, 50 views today


text:
RINIT: Icyumweru cyo kuzigama cyahinduye imyumvire ku bantu 100
Yanditswe na admin
Umuyobozi Mukuru w’Ikigo gishinzwe ibigega by’umugabane ku ishoramari (RNIT), Gashugi André, yatangarije Imvaho Nshya ko abantu bagera ku 100 bizigamye mu kigega ‘RNIT Iterambere Fund’ mu cyumweru cy’ubukangurambaga cyahariwe ubukangurambaga bwo kuzigama cyatangiye tariki ya 23 kugeza tariki ya 28 Ukwakira 2017.
Gashugi yavuze ko mu cyumweru cyo kuzigama cyatangijwe na Minisiteri y’Imari n’Igenamigambi (MINECOFIN), byagaragaye ko uko abantu bagenda babyigishwa barushaho kubyumva kandi bafite ubushake bwo kuzigama, igisigaye kikaba ari ugutera intambwe yo kubishyira mu bikorwa.
Ati “Uko mbere byari bimeze n’ubu hari ikinyuranyo; ubona abantu batangiye kubyumva, ibisigaye ni uko babishyira mu bikorwa. Iyo uganira n’umuntu arakubwira ati ‘Uzi ko ntajya nzigama’, uzi ko ari ikibazo. Akabyumva ko yagombaga kubikora ariko intambwe yo kubikora nyirizina ni cyo gisigaye.”
Yakomeje avuga ko kuzigama bifasha cyane n’abafite akazi k’umushahara kuko bifasha uwazigamye kubaho no kwiteza imbere mu gihe akazi gahagaze bimutunguye.
ati “Icyo turimo kubwira abantu ni uko kuzigama atari ubukire, si iby’abakize, ni umuco, ni gahunda, ni intego, ni icyo ushaka kugeraho.”
Uyu muyobozi yasabye bamwe mu bantu bagifite imyumvire ishaje ahanini ibuza abantu gukuza umuco wo guteganyiriza ejo hazaza.
Ati “Kwizigama ni ukurwanya ya myuvire, ya migani ya kera yavugaga ngo ‘urukwavu rukuze rwonka abana’ ahubwo kuri ubu urukwavu rushaje ruritunga, rukanatunga n’abana barwo, runakabasigira umurage.”
Mu bateye intambwe yo kuzigama muri icyo cyumweru barimo abakora akazi ka DASSO, abanyeshuri bo mu mashuri yisumbuye, abarimu, abakozi ba Leta n’abandi bantu ku giti cyabo.
Bamwe mu baganiriye n’Imvaho Nshya mu cyumweru cyo kuzigama, biganjemo abakiri bato, bagaragaje ko amafaranga bazigamye mu gihe kiri imbere yazababera igishoro cyo kwihangira imirimo mu gihe batabonye akazi uko babyifuza.
Kuva tariki ya 7 Ukwakira 2016 kugeza tariki ya 6 Ukwakira 2017, imigabane y’abazigamye mu kigega ‘RNIT Iterambere Fund’ imaze kunguka ku nyungu ya 9.62% ari na ko umugabane uzamuka mu gaciro umunsi ku wundi.
MUTUNGIREHE SAMUEL


text:
Isi ntisakaye nyine, kandi umufatangwe ntusoromwaho imbuto z’umutini. None se ejobundi bajugunya umushumba SIBOMANA nk’ujugunya imyanda muri poubelle bari bazi ko bo umunsi wabo utagera? Nibace bugufi rero bamenye ko mu ijuru hari Imana kandi itanegurizwa izuru.Ibi kandi bijye bibera isomo umuntu wese uriho uhumeka uyu munsi ,ajye yirinda kwishyira hejuru, kugira uwo arenganya n’ibindi bisa nabyo. Ubu icyo baharaniraga biragaragaye ko ari inda zabo.
NTAMAHORO YABANYABYAHA WABA WUBASHYWE CYANGWA UTUBASHYWE(YESAYA 56:21). Ushaka icyubahiro nakore ibyiza ibihebyose AdACOGORA.
NTAMAHORO YABANYABYAHA WABA WUBASHYWE CYANGWA UTUBASHYWE(YESAYA 56:21). Ushaka icyubahiro nakore ibyiza ibihebyose AdACOGORA.
salut Imana yitaye ku murimo wayo izashyira ukuri ahagaragara kandi ireba mu mitima
erega nimutuze ,Imana dusenga irumva ,iravuga kdi igakora ,yavuze ko igiye kuza kwikorera umurimo ,none reka ibahe ikosora ,ESE ubundi ninde wababwiye NGO bit we ba Bichop muri Adepr byaje ryari ?ahaa nakataraza bazakazana
Mana Tabara Itorero
Mana Tabara Itorero
Iby’Imana n’ibyinda nini biratandukanye. Itorero ry’Imana si isoko ryimburamumaro. Umukozi wimama akwiye kurangwa nubunyangamugayo. Abo bafashwe harimo abafite abagore barenze umwe, hari ababohoje ubuyobozi bwa ADEPR bari basanzwe bazwiho ubujura nubwambuzi. Bigaragara ko batigeze bihana cyangwa ngo banyurwa nibyo bagenerwa nitorero. Gusenga ndabyemera. Aba wabasengera ute Imana igiye kubihanira nyabantu bayo? Turashimira Police yu Rwanda yumviye ubushake b’Imana. Bari batuzahaje banyunyuza nabaturage bari mu cyiciro cya 1. Uzi iterabwoba ryo.
Iby’Imana n’ibyinda nini biratandukanye. Itorero ry’Imana si isoko ryimburamumaro. Umukozi wimama akwiye kurangwa nubunyangamugayo. Abo bafashwe harimo abafite abagore barenze umwe, hari ababohoje ubuyobozi bwa ADEPR bari basanzwe bazwiho ubujura nubwambuzi. Bigaragara ko batigeze bihana cyangwa ngo banyurwa nibyo bagenerwa nitorero. Gusenga ndabyemera. Aba wabasengera ute Imana igiye kubihanira nyabantu bayo? Turashimira Police yu Rwanda yumviye ubushake b’Imana. Bari batuzahaje banyunyuza nabaturage bari mu cyiciro cya 1. Uzi iterabwoba rwabo.
Iby’Imana n’ibyinda nini biratandukanye. Itorero ry’Imana si isoko ryimburamumaro. Umukozi wimama akwiye kurangwa nubunyangamugayo. Abo bafashwe harimo abafite abagore barenze umwe, hari ababohoje ubuyobozi bwa ADEPR bari basanzwe bazwiho ubujura nubwambuzi. Bigaragara ko batigeze bihana cyangwa ngo banyurwa nibyo bagenerwa nitorero. Gusenga ndabyemera. Aba wabasengera ute Imana igiye kubihanira nyabantu bayo? Turashimira Police yu Rwanda yumviye ubushake b’Imana. Bari batuzahaje banyunyuza nabaturage bari mu cyiciro cya 1. Uzi iterabwoba rwabo.
Iby’Imana n’ibyinda nini biratandukanye. Itorero ry’Imana si isoko ryimburamumaro. Umukozi wimama akwiye kurangwa nubunyangamugayo. Abo bafashwe harimo abafite abagore barenze umwe, hari ababohoje ubuyobozi bwa ADEPR bari basanzwe bazwiho ubujura nubwambuzi. Bigaragara ko batigeze bihana cyangwa ngo banyurwa nibyo bagenerwa nitorero. Gusenga ndabyemera. Aba wabasengera ute Imana igiye kubihanira nyabantu bayo? Turashimira Police yu Rwanda yumviye ubushake b’Imana. Bari batuzahaje banyunyuza nabaturage bari mu cyiciro cya 1. Uzi iterabwoba rwabo.
Imana idutabare naho ubundi tugeze ahantu habi arko ntiducike intege
Ariko nari umwuka wubushukanyi wamaze kwangiriza benshi rwose!! Ubundi mubikura hehe ko abayobora amadini bimitswe n’Imana? Yewe cyakora nkundira Uwiteka ko agenda nyine agaragaza abiyita cg abimitswe n’abantu batigeze bimikwa n’Uwiteka. Yesu yabivuze neza ngo"muzabamenyera Ku mbuto zabo!" Muzasome neza Yeremuya 23.16-33; Ezekiel 34.1-10; Mika 2.3-11; ndetse nahandi henshi kuri bible havuga ibyabungeli gito bimenya ubwabo maze ago kuragira umukumbi w’Imana bagakurikira inyungu zabo bwite ngo ndetse utagize icyo ashira mukanwa kabo bitegura kumurwanya!! Nibyo koko sibyiza ko twakishimira ingaruka zibyo bakoze bibi ariko kandi ntitukagwe mumutego WO Kubota abakozi b’Imana nuko ntakimenyetso nakimwe kibigaragaza my byanditswe!. Icyakora mwitondere ikinyoma cyo kwibwira ngo:" umwuka arampishuriye" nuko mbona mumadini menshi byarasimbujwe ibyanditswe byera bityo akaba ariyo mpamvu duhora twumva intambara z’ukutumvikana my madini menshi nuko benshi bihagurutsa bakabeshya abayoboke ngo nabakozi b’Imana. Igipimo ni Bibiliya yonyine nuko ueariwe were yiyita umukozi w’Imana ariko Yesu yasize aduhishuriye ibanga ko benshi baziyitirira izina rye.Matayo 24.2-14
Sibyiza kwishima hejuru umukoziwimana uriya azabazwa ibye nawe isuzume urebeko ushyitse
Ngo uwo Imana yimitse?! Ndagusetse!
Umukristo muzima ntiyishimira ibyago bya mugenzi we. noneho ni gute wakwishimira kubona Uwo Imana yimitse yambaye amapingu!
njye ndababaye cyane gusa Uwiteka niwe Uzi ibikwiriye
Uko no iko Isi imeze. Uwamenya ubwenge yakwita kwiherezo rye. Naho icyubahiro cyo ni ubusa.
Uko no iko Isi imeze. Uwamenya ubwenge yakwita kwiherezo rye. Naho icyubahiro cyo ni ubusa.


text:
Umuhanzi akaba n’ umwanditsi w’ ibitabo Ngarambe Francois Xavier avuga ko uko yavutse, uko yarezwe n’ aho yakuriye ari byo byatumye ahimba indirimbo ‘Umwana ni umutware’ imwinjiriza hafi miliyoni 2 ku mwaka.
Nk’ uko Ngarambe yabitangarije UMURYANGO ubutuma buri muri iyi ndirimbo butuma bayikoresha ku maradiyo n’ amateleviziyo kenshi kuko buhura n’ amateka ya benshi bukanabakora ku mutima.
Ati “Umwana ni umutware niyo ndirimbo benshi bazi nk’ aho ari yonyine ngira, mfite n’ izindi ariko ‘Umwana ni umutware’ niyo yakoze ku mitima y’ abantu, ihura n’ amateka ya buri wese, ihura n’ uko abantu babona Isi , n’ uko babona abandi bigatuma kenshi bayicuranga ku maradiyo bakanayerekana ku mateleviziyo.
Ngaramba kuri ubu ufatwa nk’ umuvugizi w’ abana avuga ko iyi ndirimbo umwana ni umutware ariyo ituma n’ izindi yaririmbye zimenyekana ndetse ngo amasoko yose afite agendera ku ndirimbo ‘Umwana ni Umutware’
Ati “Ngewe ntekereza ko amafaranga mbona ku mwaka nkesha iyi ndirimbo agana kuri miliyoni ebyeri gusa.”
Imvo n’ imvano y’ indirimbo ‘UMWANA NI UMUTWARE’
Ngarambe avuga ko kuba yaravutse ari ikinege akabona benshi bamwitaho, no kuba yaranyuraga ku bana bakamutegeka ikintu agahita agikora nyamara umuntu mukuru iyo amubwiye ikintu adahita agikora aribyo byatumye aririmba ko ‘umwana ari umutware’.
Ati “Indirimbo Umwana ni umutware nayihimbye ngendeye aho nari umwarimu muri IFAK, hano ku Kimihurura I Kigali, noneho uko nshiye hafi y’ abana bo muri maternaire, nabareba nkumva ndishimye. Bakaza banyirukankira banyishimiye nkabaterura nkabadabagiza nk’ uko mbiririmba, bansaba ikintu nkagikora, bambwira ngo twiruke nkiruka, bakamwira ngo mbacurangire kuko akenshi nagendanaga gitari nkabacurangira… nkabona ariko se? umwana icyo avuze cyose ndagikora, umukuru yambwira ngo kori iki kori iki nkabanza ngatekereza ariko umwana nkabona nihutira kumwumvira”
Ngo yaje gucengura asanga ubuzima bwe bwose uko umwana bamwitaho , uko bagena gahunda bakurikije we, asanga koko ari ‘umutware’.
Yungamo ko akenshi umuhanzi aririmba ibyo abona hakaba n’ igihe agendeye ku buzima bwe ati “Nanjye navutse ndi umwana w’ ikinege, donc amaso yose ninjye yarebaga, amatwi yose ninjye yumvaga, imitima yose ninjye yari itumbiriye, ngira experience yo kumva urukundo ruhebuje nkunzwe n’ abantu bose. Nanjye rero nkumva umwana yagakwiye gukundwa nk’ ikinege ni ubwo yaba ari mu bana 10, agafatwa neza.
Icyo ijambo ‘umutware’ Ngarambe yakoresheje risobanuye ati “Abantu akenshi batinya abatware batinya ko bashobora kuba babakandamiza, ariko umutware ni umuntu witaweho, babungabunga umutekano we bakawumenya kubera ko afite icyo abamariye”
Ngarambe Francois Xavier ni umubyeyi w’abana batanu, Ngarambe Rwego Emmanuel-Jim, Ngarambe Rwema Daniel-Marie (umuhanzi), Ngarambe Rwiru Nganzo Claude-Samuel, Ngarambe Rwere Michael ( umushushanyi ) na Ngarambe Rwiza Raphael. Yavutse tariki ya 3 Ukuboza 1962, indirimbo umwana ni umutware yayihimbye mu 1987.


text:
Ni inshuro ya 18 hagiye kuba irushanwa rya Miss Earth rigamije kubungabunga no kurinda ibidukikije. Ni ku nshuro ya kabiri u Rwanda rwitabiriye. Iry’uyu mwaka u Rwanda rukazahagararirwa na Umutoniwase Anastasie icyakora bitunguranye uyu mukobwa akaba atarahaguruka mu Rwanda yerekeza muri Philippines ahagomba kubera iri rushanwa.
Uyu mukobwa ubwo yabazwaga na Inyarwanda.com isaha azagendera dore ko byavugwaga ko azagenda kuri uyu wa Kabiri tariki 9 Ukwakira 2018, yatangarije umunyamakuru ko atarabimenya neza. ibi byatumye twegera Uwase Hirwa Honorine wateguye irushanwa ryahisemo Umutoniwase Anastasie nk'umukobwa uzahagararira u Rwanda tumubaza mu by'ukuri icyakerereje uyu mukobwa.
Abandi bamaze kugera aho irushanwa rizabera
Mu magambo ye, Uwase Hirwa Honorine yabwiye umunyamakuru ko uyu mukobwa azagenda kuri uyu wa 9 cyangwa 10 Ukwakira 2018. Twamubajije niba atazaba yakererewe adutangariza ko nta gukerererwa kuzaba kwabayeho cyane ko nta bikabije azaba yacikanywe. Ati "Muri iyi minsi bari mu kwakira abakobwa nta bidasanzwe azaba yacikanywe." Yabajijwe icyatindije Anastasie maze adutangariza ko hari imyiteguro bakirimo.
Amakuru agera ku Inyarwanda.com avuga ko uyu mukobwa yaba atarabona ibyangombwa bityo bakaba bari kubishakisha ingufu ngo barebe ko yagenda hakiri kare dore ko abandi bakiriwe ku mugaragaro kuri uyu wa Mbere tariki 8 Ukwakira 2018 ahabaye igikorwa kitwa 'MISS EARTH 2018 welcome party'. Umutoniwase Anastasie akomeje gukerererwa hari ibice by'irushanwa atakwitabira dore ko tariki 10 Ukwakira 2018, aba bakobwa bazarushanwa aho bazaba biyerekana mu myambaro iranga umuco gakondo wa buri gihugu, amarushanwa akazarangira tariki 06 Ugushyingo 2018 hamenyekanye uwegukanye ikamba.


text:
Uwitwa ODONGO Tito, mwene RWABUDARIKO Francisco na MUKAMUDENGE LAURENCIE utuye mu Mudugudu wa Kijijo, Akagari ka Kijijo, Umurenge wa Musheri, Akarere ka Nyagatare, Intara y’Iburasirazuba;
Yasabye uburenganzira bwo kongera izina RWABUDARIKO ku mazina asanganywe, ODONGO Tito akitwa ODONGO Tito RWABUDARIKO mu irangamimerere ye.
Impamvu atanga ni uko izina RWABUDARIKO ari izina rya Se yihaye ku buryo butemewe n’amategeko kubera ubwana, akaba yifuza ko ryandikwa mu byangombwa bye kuko aryishimira ndetse arifata nk’izina ry’umuryango we;
Akaba asaba kwemererwa binyuze mu nzira zemewe n’amategeko, kongera izina RWABUDARIKO mu mazina asanganywe ye ODONGO Tito, akitwa ODONGO Tito RWABUDARIKO mu gitabo cy’Irangamimerere kirimo Inyandiko ye y’Ivuka.


text:
Nyuma y’uko afunguwe kubera imbabazi za Perezida wa Repubulika, Ingabire Victoire Umuhoza yumvikanye ndetse agaragara mu bitangazamakuru avuga ko nta mbabazi yigeze asaba.
Ibi byanteye amatsiko njya gushakisha mbona ibaruwa yandikiye Perezida wa Repubulika amusaba imbabazi, byanteye kwibaza byinshi, ariko ndavuga nti ahari wasanga narasomye nabi.
None, nimwigire hino namwe mumfashe gusesengura iyi baruwa ya Victoire Ingabire Umuhoza yo ku wa 25 Kamena 2018, yandikiye Perezida wa Repubulika Paul Kagame akamenyesha Minisitiri w’Ubutabera, ifite umutwe ugira uti “Gusaba imbabazi”.
Ingabire atangira iyi baruwa ye yagize ati “Nyakubahwa Perezida, nk’uko biteganywa n’itegeko no 30/2013 ryo ku wa 24/5/2013 ryerekeye imiburanishirije y’imanza z’inshinjabyaha, mu ngingo zaryo, iya 236, 237 na 238 mbandikiye mbasaba kungirira imbabazi ngafungurwa.”
Nsesenguye neza nsanze hano harimo ibintu by’ingenzi bikurikira:
Ingabire ntiyapfuye kwandika, ntabwo yabirose nta n’ubwo yidumbukije ngo asabe imbabazi, yarabanje aratekereza, afata itegeko ry’imiburanishirije y’imanza z’inshinjabyaha, asoma ingingo ku yindi abonamo izimwemerera gusaba imbabazi. Huum! none ngo ntazo yasabye?
“Mbandikiye mbasaba kungirira imbabazi ngafungurwa.” Mu gusesengura aya magambo reka mbanze nkubaze; niko Ingabi, waba warumvise indirimbo Umuhanzi Diplomat yaririmbye mu 2011 yitwa “Ikaramu”?
Niba utarayumvise hari aho yaririmbye ati “Niba mbeshya wanyomoza, uti aha arabeshya, kuko ikaramu nitwe tuzikoresha, si zo zidukoresha […] usabe utazisanga wasinye aho utasomye icyo gihe uzaba wasandaye, utazisararanga wasama.” Yumve hano.
Ni ko ye, ujya gufata urupapuro, ugafata ikaramu, ugashishimura ugira uti “Mbandikiye mbasaba kungirira imbabazi ngafungurwa” ntiwari ukomeje? Warikiniraga se tubimenye? Wari wasomye akantu se? – Nako ndabaza ubusa muri gereza zacu nta biyobyabwenge byinjiramo – numvise unashima ko zikora neza.
Ingabire akomeza agira ati “Nyakubahwa Perezida, imyaka maze muri gereza ari nayo maze ngarutse mu gihugu cyanjye, nabonye igihe gihagije cyo gukurikirana ubuzima bw’Igihugu.”
“Ibyagezweho ni byinshi kandi ntawe utabishima, ndetse ntawutagira inyota n’icyifuzo cyo gushaka gufatanya n’abandi gukomeza kubaka Umuryango Nyarwanda.”
Uti “Ntawutagira inyota”, none se inyota usohokanye ni iyihe? Kuvuga ko utasabye imbabazi? Kuvuga ko ntabyaha wakoze? Kuvuga ko aho waburanye hose utemeye ibyaha? Huum! Imana irihangana koko! Iyi niyo nyota wavugaga yo gukomeza kubaka Umuryango Nyarwanda? Ntumpeho!
Uti “Nta gushidikanya Abanyarwanda twese dushyize hamwe nta cyiza cyo kuri iyi Si tutagiraho uruhare?”
Uti “twese dushyize hamwe”, none se ubu dushyize hamwe koko? Wanditse usaba imbabazi uzihawe uti “ntazo nasabye?” Ko mbona harimo kwivuguruza, kubeshya, kudukinga ibikarito mu maso no kudushyushya imitwe; uku niko gushyira hamwe utuzaniye se?
Mbere yo gusoza yandikiye Perezida ati “Nyakubahwa Perezida, mu bushishozi bwanyu musanze nkwiriye guhabwa imbabazi ngafungurwa, ku ruhande rwanjye niyemeje gufatanya n’abaturarwanda bose guharanira iterambere rirambye mu gihugu cyacu kandi mu mahoro.”
Nubwo mbona hano harimo kwishongora [musanze nkwiriye], wavuze ko ubabariwe ugafungurwa wafatanya n’abandi guharanira iterambere mu mahoro, none uracyakomeje kwishongora nyabu!?
Ubu ntiwabonye ko Perezida wacu ashishoza nk’uko wari wabyanditse mu ibaruwa? Ariko uribuka ibyo wavugiye ku Rwibutso rwa Gisozi ahashyinguye abacu? Nako mu kiganiro cyawe na @LeVif wavuze ngo “La prison n’a brisé ni mon coeur ni ma force. La Victoire de 2010 est toujours la même.” Nzabandora!
Agasoza agira ati “Mbashimiye igisubizo cyiza muzagenera ubusabe bwanjye. Urumuri rw’Uhoraho rukomeze kubayobora.”
Hano usayuka uvuga ko “ushimiye igisubizo cyiza uzagenerwa” kandi koko imbabazi wasabye warazihawe. Uru rumuri rw’Uhoraho wasabye ko rukomeza kuyobora Perezida wacu, rwaramuyoboye kandi ruzakomeza kumuyobora kuko ni Imfura, ni Umuntu Nyamuntu.
Uru rumuri rero, rukurinde ikibi,
Uru rumuri rukurinde ikinyoma,
Uru rumuri rukwibutse ko ugifite imyaka 7 imbere yawe yo kwitwara neza,
Uru rumuri kandi rukwibutse ko nyuma y’iyo myaka 7 uzitwara neza indi myaka 5 kugira ngo uhanagurweho ubusembwa!
Ingabi, unkundire unsubize.
Iki ni igitekerezo bwite cy’umusomyi wacu Ruzindana Rugasaguhunga
Ibaruwa Ingabire yandikiye Perezida Kagame asaba imbabazi


text:
Nubwo kuri ubu mu mijyi zitacyemerewe gukoreshwa, ntibibuza ko nko muri Kigali ukihasanga izubakishijwe rukarakara mu myaka ya za 70 na 80 kandi zigikomeye. Urugero ni muri Quartier Matheus mu mujyi rwagati, nubwo inyinshi ziri gusimbuzwa inyubako zigezweho zijyanye n’igishushanyo mbonera cy’umujyi.
Mu myaka ya 2007 nibwo rukarakara zabujijwe kubakishwa mu mujyi wa Kigali.
Umuyobozi Ushinzwe imiturire muri Minisiteri y’ibikorwa remezo, Edward Kyazze, yavuze ko byakozwe ku neza y’abaturage hagamijwe guca kubaka mu kajagari rimwe na rimwe inzu zubatswe zikaba zahitana ubuzima bw’abaturage.
Mu Ukwakira 2018 mu mwiherero w’abayobozi mu nzego zifite aho zihuriye n’ubwubatsi mu Rwanda basabye ko hakorwa ubushakashatsi ku bikoresho by’ubwubatsi bikorerwa mu Rwanda cyane cyane ibyakoreshwaga mu buryo gakondo kugira ngo ibishobora kongererwa agaciro bikorwe hagamijwe kugabanya igiciro cy’inzu ziciriritse.
Byaje nyuma yo kubona ko kubaka mu mijyi bihenze cyane ku buryo hatagize igikorwa, intego yo kubona inzu zo guturamo kandi zihendutse itazagerwaho.
Icyegeranyo International Construction Market Survey 2017 cyagaragaje ko muri Afurika y’Iburasirazuba, Umujyi wa Kigali uza mu ihenze kuyubakamo kuko nibura kubaka metero kare imwe bisaba Amadolari ya Amerika 1,117.12 (asaga ibihumbi 900 Frw).
Mu kiganiro na IGIHE, Edward Kyazze, yavuze ko inyigo yari yateganyijwe kugira ngo harebwe uburyo rukarakara yakongererwa agaciro ikifashishwa mu myubakire mu mijyi.
Kuva muri Mutarama kugeza muri Mata uyu mwaka, ibiza byiganjemo imvura byari bimaze guhitana abantu basaga 200 mu gihugu hose.
Kyazze yavuze ko benshi mu bagwiriwe n’inzu zari zubakishije rukarakara. Byatumye bongera gutekereza neza no kwitondera inyigo ya rukarakara.
Ati “Nk’amazu yagiye agwa muri iyi minsi ishize amenshi ni ayubatswe muri rukarakara. Turi kureba ese umuntu yabyirinda ate? Ese twakongeramo ikihe kintu kugira ngo bikomere? Turi kureba niba twaba tuzanye igisubizo cyangwa twaba duteje ikibazo […] Twabanje kwiha igihe ngo dutekereza mu buryo burambye.”
Kyazze yavuze ko hari n’Abadage bifuza gufatanya n’u Rwanda kugira ngo hashakwe uburyo bw’imyubakire buhendukiye abaturage.
Yemeza ko igihe rukarakara zakwemererwa gukoreshwa, byaba igisubizo ku baturage.
Ati “Inyungu zirimo kuko abantu bazabona inzu ziciriritse kandi bizatanga n’akazi ku bantu benshi. Byongeye biri muri wa murongo twihaye wo guteza imbere ibyakorewe mu Rwanda, tudasohora amafaranga mu gihugu mu kugura ibikoresho byo hanze.”
Perezida w’Urugaga rw’abenjeniyeri mu Rwanda, Eng. Kazawadi Papias Dedeki yabwiye IGIHE ko mbere na mbere hagomba kwigwa ku buziranenge bw’ayo matafari n’ibyakorwa ngo bwongerwe.
Yagize ati “Bizagira icyo bigabanya cyane kandi twanasabye Ikigo gishinzwe Ubuziranenge gushyiraho ibyo ayo matafari agomba kuba yujuje. Ubwo buziranenge nibumara kujyaho bizahendukira abaturage kandi bifashe benshi.”
Umuturage wo mu Karere ka Gasabo, Kalisa Emmanuel, yabwiye IGIHE ko uretse kuba rukarakara ihendutse ngo iranakomera.
Yagize ati “Iriya block ciment abantu bishimira, ikunze kugira ubukonje.Rukarakara iyo wayihaye ibyatsi, nubwo wenda twe dufite umutekano ariko iyo abajura baje ntabwo bashobora kuyicukura ngo bikunde ariko block ciment bakubita muri ya myenge bakinjira.”
Yongeyeho ati “Biramutse bigezweho byakorohereza buri muturage kubona ahantu atura kandi bimuhendukiye. Abo bantu badufashe rwose iyo nyigo ikorwe kuko inzu yubakishijwe rukarakara iba ari idadi.”
Mu bice bimwe by’Umujyi wa Kigali, nibura itafari rimwe rya rukarakara rifite sentimetero 20 kuri 40 ribumbirwa 70 Frw.
Kyazze yavuze ko atahita atangaza igihe inyigo izakorerwa kuko hari byinshi bizabanza gutekerezwaho mbere y’uko ikorwa gusa ngo birihutirwa.
Ikigo cy’igihugu gishinzwe imyubakire cyatangaje ko mu mwaka wa 2012 hari inyigo yakozwe igaragaza ko mu Rwanda hakenewe inzu ziciriritse ibihumbi 560 ngo abantu bature neza. Kuri ubu bakaba bagiye gukora ubundi mu gihugu kugira ngo harebwe inzu zikenewe.


text:
Wa mukobwa we va muri ibyo urimo uze nguhe inshimishamubiri nkunezeze unabyare uheke wonse utazahambanwa ikara naho ibyo urimo ntibizaguhira mba nkuroga dore usigaje igihe gito ugacura
Nkunda Diane ndamukumbuye cyane. Nintwari yange. IMANA imuhe ubuzima bwiza amahoro nimigisha
Hari impamvu zitera abantu kutagira ubwoba. izo nubutwari nubwitange, hali no kutagira ubwo biterwa no kutagira ubwenge limwe na limwe biterwa numurengwe no kutareba.imbere.hali no kuba igikoresho abantu bagushora ngo bakuri inyuma ingaruka zaba zikakureba wenyine ndetse baguseka biikomereza imirimo
Uyumukobwa ni dange,yakabaye harisomo yize muribibyose.ntago politic uyishoboye pe!tuza wisengere nyagasani aguhumure amaso urebe inzira nziza yokunyuramo
ayo niyo bita amafaranga niba mutabizi, mwene Rwigara numunyamurengwe we na nyina, ubu se bashaka kugaragaza iki? barahangana se nande? ariko ubundi abanyamakuru most birirwa inyuma nkabande? ese mwabuze akazi? nimwe mukurura byacitse, izo nkuru turazihaze kabisa.
Ni umuswa uyu mukobwa ,niyiyobore mbere yo guhatanira kuyobora ibyamusize
Ariko se itabaza riratabaza iki ubwo koko wakwicaye ugakora imirimo myiza izatuma wibikwa. Ndiwowe nakwicecekera kuko protique siyo uvuga pe tuza utayobya urubyiruko
Abantu nka Diane babaho, nasanze ku isi habaho ingeri nyinshi z’abantu. Habaho rero nabishyira mu menyo y’intare babibona ko ari intare. Nkuyu Diane Iyo yiyita umunyapolitike biransetsa, nkibaza aho yakoreye Politike. Jye Ahubwo mbona ari umurwayi wo mu mutwe, akwiye kujya I ndera.
uyu mukobwa ni fec cyane yigize ikigebe niba abakobwa baheze kuziko ariko bamera arinda yigira umuvuguzi wabanyarwanda haruwamutumye? mujye mwishinga abashaka kuba Aba star badafite umumaro uwananiwe kwiyobora yashobora kuyobora igihugu?
Kami kumuntu ni umutima we. Gusa abanze ibyibanze ....ashake urugo. Nyina abigufashemo dore ko iyo adashaka ba Diane ntibaba bariho. Hanyuma yibyo azirikane ko intare kuyendereza atari byiza.
Ndashaka gusubiza gatabazi:
Ubwoba bugufasha kudakora ibitandukanye n’amategeko y’imana n’ayabantu cyanga igikorwa cyose cyashyira mu kaga ubuzima bwawe kutabugira lero ni ubucucu ntabwo ari ubugabo
Ndashaka gusubiza gatabazi:
Ubwoba bugufasha kudakora ibitandukanye n’amategeko y’imana n’ayabantu cyanga igikorwa cyose cyashyira mu kaga ubuzima bwawe kutabugira lero ni ubucucu ntabwo ari ubugabo
Wibagiwe kuvuga ko koyavuze ko aho kubaho mu bwoba atabaho. Arashaka gukura abanyarwanda mo ubwoba bwinshi bafite. So twabisomye kare cyane. Mwe ntabwo mwabivuze byose kuko really ubwoba avuga mu bufite koko
Wibagiwe kuvuga ko koyavuze ko aho kubaho mu bwoba atabaho. Arashaka gukura abanyarwanda mo ubwoba bwinshi bafite. So twabisomye kare cyane. Mwe ntabwo mwabivuze byose kuko really ubwoba avuga mu bufite koko


text:
Ubushakashatsi bwagaragaje ko abagabo bafite ibitsina bireshya nibura na sentimetero 13,4 batagira ibibazo byo gutinda kubyara ndetse batitabaza imiti n’inama z’abaganga kugira ngo babashe kubyara mu gihe abafite ibitsina bireshya na sentimetero 12,5 bakunze kuba ingumba.
Benshi mu bagabo bakunze kujya kwisuzumisha ibibazo by’ubugumba bakunze kuba bafite ibitsina bigufi ndetse bituma bamwe birangira babaye ingumba.
Abagabo bafite ibitsina kuva kuri sentimetero 12,5 kumanura bakunze kuba ingumba
Ubushakashatsi bwakozwe na kaminuza ya Utah muri USA,buyobowe na Dr Austen Slade bwemeje ko abagabo bafite ibitsina bigufi .
Abashakashatsi bapimye ibitsina by’abagabo 815 bari baje kwivuza ku bitaro byo muri Utah,basanga 219 bashaka ubufasha bwo kubyara kuko bari bamaze igihe byaranze mu gihe abagera kuri 596 bari baje kwivuza uburemba ndetse n’ububabare bumva mu dusabo dukora intanga.
Aba bagabo basuzumwe hakoreshejwe uburyo bwitwa “ ‘Stretched Penile Length” bugerageza gutanga ingano nyayo y’igitsina iyo cyafashe umurego,basanga abagabo badafite ikibazo cyo kubyara ari abafite igitsina kireshya na sentimetero 13,4 mu gihe abari bari gushaka imiti yatuma babyara bari bafite ibitsina bireshya na 12,5 cm.
Nyuma yo gutangaza ubu bushakashatsi,zimwe mu nzogere zarabwamaganye,zivuga ko nta gitsina kitatera inda ndetse aba bashakashatsi bwakwiriye kureka gutera ubwoba abagabo.
126,750 total views, 50 views today


text:
Umuhanzikazi Uwitonze Clementine uzwi nka Tonzi , yagarutse mu Rwanda mu mpera z’icyumweru gishize avuye mu Bubiligi no mu Bufaransa.
Umuhanzikazi Tonzi yavuze ko icyamujyanye k’umugabane w’i Burayi ari ugushaka abafatanyabikorwa b’umuryango yashinze ufasha abana babana n’ubumuga yise (Birashoboka Dufatanije).
Umuhanzi Tonzi avuga ko yagize ibihe bihagije byo kuruhuka no gukora indirimbo nshya mu buryo bw’amajwi n’amashusho ubwo yari mu Bubiligi.
Yagize ati :” nari nagiye muri vacance ariko hari n’indirimbo nakoreyeyo ( mu Bubiligi ), video na audio bizasohoka muri uku kwezi. Hari n’ibikorwa bya Organization nashinze ifasha abafite ubumuga nise (Birashoboka dufatanije) nari nagiye kubonana n’abantu batandukanye mbasobanurira imikorere yawo , ngira n’umwanya wo gusura Mariam dusanzwe dufatanya mu buzima bwa buri munsi bw’uyu muryango.”
” Indirimbo irimo ubutumwa bukumbuza abantu ijuru no gukiranukira Imana kugirango Yesu naza tutazasigara. Ivuga uburyo Yesu naza abera bazazamurwa, indwara ntizongere kubaho , ahubwo abakiranutsi bakaba mu munezero udashira mu bwami bw’Ijuru”.
Indirimbo Tonzi yasize akoreye i Burayi yitwa (Amatsiko), amajwi yayo yatungayijwe na Didier Touch i Bruxelles , amashusho yayo afatwa kandi atunganywa na Julien.


text:
Abahanzikazi benshi bakunze gukoresha iturufu yo kwifotoza mu buryo bushotorana bagamije kurushaho kwigarurira imitima ya benshi cyane cyane abiganjemo igitsina gabo.
Umuhanzikazi Winnie Nwagi usigaye abarizwa muri Label ya Swangz Avenue iri mu zikomeye ibugande, nawe yahisemo kwifashisha iturufu y’imyifotoreze kugira ngo arusheho kuvugwa no kuvugisha benshi.
Iyi nkumi izwi cyane mu ndirimbo nka Olukoba yifashishije urukuta rwe rwa Instagram, maze asakazaho amafoto menshi agaragaza imiterere ye mu myambaro migufi, abagabo batangira kurabya indimi.
Winnie n’umwe mu bahanzikazi bakomoka mu bugande bakunda kwereka rubanda ko baterwa ishema nuko Rurema yabahaye imiterere n’ikimero kidasanzwe.
The post Umuhanzikazi Winnie Yacumuje Benshi mu Mafoto Yashyize Hanze appeared first on Touchrwanda.com.
This post first appeared on Rwanda Entertainment News - Touchrwanda.com, please read the originial post: here


text:
G
Mu rwego rwo gukomeza ubukangurambaga bw'Umuryango none kuwa 15/10/2017, hakozwe umugoroba w'Ababyeyi mu midugudu itandukanye, mu murenge wa Gasaka by'umwihariko mu Mudugudu wa Sumba twifatanije na Hon. Depite Muhongayire Christine, Umuyobozi w'Akarere Mugisha Philbert, CNF coordinator Nyirantagorama Marie Therese V/P wa Njyanama y'Akarere, ahagarariye Ingabo n'abandi bagize Njyanama na CNF ; Umudugudu wa Nyentanga twasuwe na Hon. Kayitare Innocent ,V/M AFSO MUJAWAYEZU Prisca, umunyamabanga w'Inama Njyanama y'Akarere Uwamahoro clotilde nabandi bayobozi batandukanye
Mu byaganiriweho harimo gutegura indyo yuzuye, Kurwanya inda zitateganijwe mu bangavu n'ibiyobyabwenge,Gukumira amakimbirane yo mu umuryango, Isuku, kugira Musa, ECD..
Hon.Depite Muhongayire Christine yagarutse ku gaciro k'umuryango avuga ko tudashobora kugira umuryango ufite agaciro hatabayeho ubufatanye bw'umugabo n'umugore ,asaba buri wese kugira uruhare Ku nshingano z'urugo byumwihariko mu guha abana uburere n'uburezi,
Yagarutse ku isuku by'umwihariko avuga ko isuku ari indangagaciro Nyarwanda abaza ababyeyi icyabaye cyatumye abanyarwanda bata umuco w'isuku , asaba ko umwanda ushyirwaho akadomo , inzego zose asaba ko zishyiramo imbaraga kdi buri wese akiheraho.
Yagarutse kunda zitateguwe mu bangavu n'ibiyobyabwenge agaragaza ko biri guterwa nuko ababyeyi bataye inshingano n'indagagaciro bigatuma abana babura urugero ruzima.
Yasoje asaba kugira umuryango utajegajega , umuryango ubereye u Rwanda.
Ubwanditsi


text:
Impamvu Imana yemerako ibihe bikomeye bikugeraho
Akenshi ibihe bikomeye ni amahirwe akwiye guhumura amaso abantu. Reka turebe nk’ikizamini cyo ku ishuri, ibyo bihe bigoye bisuzuma niba twarasomye n’ubushobozi twagaragaje mu kubitsinda. Imana na yo ikoresha ibi bihe kugirango itwubakemo imbaraga no gukomera biruse uko twari dusanzwe tumeze.
Dawidi , Imana yahamije ko afite umutima ishaka(1Samweli13:14, Ibyakoz13:22), yanyuze mu bihe bigoye , yabaye umurwanyi wari ukomeye watsinze intambara nyinshi n’ingabo zikomeye gusa igitangaje n’uburyo izo ngabo zari zaratojwe, mugihe Dawidi atabonye n’ikigo atorezwamo ariko yajyaga arwanaga n’intare n’idubu iyo zabaga zije kurya abana b’intama ba se.(1Samweli17:34-37)
Dawidi ubwe muri zaburi yagize ati: “Ni nde Mana itari Uwiteka? Ni nde Gitare kitari Imana yacu? Ni yo Mana inkenyeje imbaraga, Igatunganya inzira yanjye. Ni yo ihindura ibirenge byanjye nk’iby’imparakazi, Impagarika ku misozi yanjye. Yigisha amaboko yanjye kurasana, Bituma amaboko yanjye afora umuheto w’umuringa. »(Zaburi18:32-35)
Dawidi yari azi nezako nyuma y’ikigo umuntu yatorezwamo, Imana ikoresha ibihe bikomeye kugirango itoreze abantu bayo umurimo ukomeye w’ahazaza.
Ese uri guhura n’ibihe bikomeye bikomeye gusohokamo? Izi ni impamvu Imana ikoresha ibihe bikaze kugirango igutoze uzavemo ukomeye:
1. Ibihe bikomeye byongera ukwizera
Gideyoni yizeko imibare myinshi y’ingabo itavuze gutsinda igihe igiye ku rugamba kuko Imana ari yo itanga insinzi. Mu gitabo cy’Abacamanza dusomako Imana yahamagaye Gideyoni kuyobora ingabo nke zari zatoranijwe mu Bisirayeli ngo zirwane n’ingabo zitabarika z’Abamidiyani.
Imana ntiyashakagako Abisirayeli bazabona urwitwazo batsinze bakumva ari imbaraga zabo , ahubwo yatumye bumva ko atari bo ubwabo birwanirira, maze igabanya imibare y’ingabo zabo baba 300. Imana yabahaye kunesha nyuma y’uko Gideyoni agize kwizera, akiringira Imana.
2. Ibihe bikomeye bihindura imyitwarire yacu icitse intege
Twese tuziko igihe Yesu yafatwaga agafungwa, Petero yamwihakanye inshuro eshatu. Tuzi kandi ko abandi bigishwa be bamutaye bagahunga uretse Yohana wamugumye iruhande. Iyo dusomye mu rwandiko rw’Abagalatiya tuhasanga Pawulo akebura intumwa zagaragaje intege nke zisangira n’abanyamahanga ariko nyuma zikabanena kuko zatinyaga abakebwe.
“ Kuko intumwa za Yakobo zitaragerayo yasangiraga n’abanyamahanga, ariko zigezeyo ariyufūra, arabanena kuko yatinyaga abakebwe.”(Abagalatiya2:12)
Imana ikoresha ibihe bikomeye kugirango ihindure imyitwarire yacu icitse intege bityo dushobore gukora neza. Ntituri abamarayika, ariko Imana ni iyo kwizerwa kandi iduhindurira gusa nka Kristo. “Icyo nzi neza rwose ntashidikanya, ni uko Iyatangiye umurimo mwiza muri mwe izawurangiza rwose, kugeza ku munsi wa Yesu Kristo”(Abafilipi1:6)
3. Ibihe bikomeye biduha imbaraga zo guhumuriza abari mu makuba
“ Iduhumuriza mu makuba yacu yose kugira ngo natwe tubone uko duhumuriza abari mu makuba yose, tubahumurisha ihumure twahawe n’Imana, kuko nk’uko ibyo Kristo yababajwe byadusesekayeho cyane, ni ko no guhumurizwa kwatugwijijwemo na Kristo….(Abakorinto1:3-11)
Pawulo yavuzeko mugihe duhura n’ingorane, Imana iduhumuriza kugirango natwe tubashe guhumuriza abandi bari mu makuba. . Kubw’izo mpamvu, dukwiye kwigisha no gukomeza abahura n’ingorane zitari zimwe.
Sophie @agakiza.org